Bagaimana Labah-Labah Black Widow Membantu Pakatan Bersekutu Menang Perang Dunia Kedua

Sehingga kini, konflik dunia yang paling dahsyat dalam sejarah moden dari segi nyawa terbunuh, keganasan dan impak pada negara-negara terlibat adalah Perang Dunia Kedua. Perang ini telah menghancurkan sebahagian besar daripada dunia abad ke-20, selama-lamanya.

Selepas 6 tahun 1 hari bertempur dan berpuluh-puluh juta nyawa terkorban, pakatan Allied (Kesatuan Soviet, Amerika Syarikat, United Kingdom dan Republik China) akhirnya berjaya mengalahkan pakatan Axis (Nazi Jerman, Empayar Jepun dan Republik Itali).

Dan adakah kemenangan pakatan Allied disebabkan kelebihan jumlah tentera, atau teknologi maju yang digunapakai?

Persoalan ini tak akan pernah terjawab, dan ahli sejarah masih mengkaji sebab dan kesan Perang Dunia Kedua. Namun, baru-baru ini pakar sejarah mengetahui satu fakta penting yang menyumbang kepada kemenangan pakatan Allied, iaitu labah-labah.

Pasti anda tertanya-tanya, bagaimana labah-labah yang sangat kecil, mampu membantu memenangi perang terbesar dalam sejarah? Adakah pakatan Allied merekrut dan menggunakan labah-labah mutan yang berbisa? Jika dalam permainan video seperti Red Alert, mungkin ya.

Namun, apa yang dilakukan oleh Great Britain dan dan Amerika Syarikat adalah mengumpulkan labah-labah, dan mendapatkan bebenang yang dihasilkan oleh serangga ini, untuk kegunaan perang.

Persoalan seterusnya, bagaimana benang yang dihasilkan labah-labah dapat membantu perang dunia ini? Perkara yang tidak dapat difikirkan oleh pihak lawan adalah, benang labah-labah ini digunakan dalam menghasilkan sasaran yang dikenali sebagai cross hairs bagi senapang, dan juga senjata-senjata lain.

Senapang atau senjata-senjata lain hanya boleh berfungsi dengan baik, jika ia mampu diselaraskan bagi menembak sasaran dengan tepat. Dengan ini, proses menghapuskan pihak musuh dapat dilakukan dengan lebih cepat dan efisyen.

Pada ketika itu, cross hairs ini dihasilkan menggunakan logam yang sangat nipis, namun ia amat rapuh dan sering rosak akibat tekanan dihasilkan senjata dan penggunaan yang kerap.

Namun, bagi benang labah-labah pula, ia mempunyai ketahanan yang sangat tinggi. Walaupun sangat halus, lebih kurang satu perlima daripada diameter rambut manusia, ia sangat sukar untuk rosak atau putus. Malah, ia lebih tahan daripada platinum atau dawai besi dengan ketebalan yang sama.

Ciri-ciri lain pada benang ini adalah sangat elastik, yang membuatkan ia mudah diregangkan menjadi lurus bagi menghasilkan cross hairs. Ia juga mampu bertahan di bawah tekanan tinggi iaitu tembakan berulang-ulang, dan juga suhu melampau.

Spesis labah-labah yang sering digunakan dalam mendapatkan benang-benang ini adalah jenis Black Widow. Walaupun ia sangat berbahaya, namun ia bergerak lebih perlahan daripada labah-labah yang tak berbahaya. Quartermaster Corps dari Amerika Syarikat bertanggungjawab dalam mengendalikan operasi rumit ini.

Labah-labah ini ditangkap di pangkalan Fort Know, lalu dihantar ke Columbus, Ohio, tempat penghasilan bebenang ini. Labah-labah ini diletakkan di dalam bekas kaca dan diberi makan 2 ekor lalat setiap minggu. Pengumpulan bebenang mengambil masa yang sangat lama dan dilakukan menggunakan tangan.

Bebenang itu kemudiannya dibersihkan dan dipisahkan bagi kegunaan dalam peranti optik. Walaupun ia sangat berguna, namun bebenang ini tidak lagi digunakan selepas berakhirnya Perang Dunia Kedua. Teknologi yang lebih maju membolehkan penghasilan produk yang lebih mudah didapati, daripada menggunakan bebenang labah-labah ini.


Kristian Unitarian - Golongan Sesat Dalam Agama Kristian?

Kepercayaan triniti yang dipercayai dalam ajaran Kristian diterima majoriti penganut agama Kristian, sebenarnya telah pun melahirkan pecahan di antara golongan penganut Kristian. Mengakibatkan wujudnya dua kelompok ; sama ada yang mempercayai konsep tersebut atau menolak konsep triniti ini.

Ini berdasarkan sejarah mengenai upacara 'penyaksian' yang berlaku pada tahun 325M apabila ajaran-ajaran Kristian dimeterai dalam satu majlis yang dinamakan Creed of Nicaea. Dalam majlis tersebut, pihak yang terlibat bersetuju untuk mengiktiraf ketuhanan Nabi Isa as. atau Jesus Christ, namun bagi pihak yang menentang idea itu mereka menganggap individu-individu yang terlibat mempunyai agenda politik serta hanya lebih berminat menjaga kepentingan gereja tertentu.

Berikutan majlis tersebut, golongan penganut Kristian terpecah kepada dua kelompok besar iaitu Kristian Trinitarian dan Kristian Non-Trinitarian, dengan Trinitarian menjadi asas kepada gereja-gereja besar Kristian.

Kristian Unitarianism pula berpecah membawa haluan sendiri, menjadi salah satu cabang bagi mereka yang menolak konsep triniti.

Unitarian berbeda dengan ajaran Triniti kerana mereka hanya mengakui Allah swt. sebagai Tuhan dan percaya apa yang mereka anuti, adalah ajaran sebenar Jesus of Nazareth - seperti apa yang terkandung dalam Perjanjian Baru (New Testament) serta catatan-catatan yang terdapat dalam dokumen Kristian kuno.

Seorang Kristian Unitarian percaya Jesus of Nazareth/Isa as. adalah seorang manusia contoh kepada penganutnya dan mempunyai tanggungjawab sebagai seorang utusan Tuhan. Konsep 'salvation' yang diguna oleh seorang Kristian Unitarian pula bergantung kepada pegangan moral dan akhlak mereka semata-mata, tanpa perlu mempercayai Isa as. seorang yang perlu disembah atau mampu memenuhi doa mereka.

Sangat jelas, seorang penganut Kristian Unitarian mempunyai konsep ketuhanan yang cukup berbeza dengan apa yang dianuti oleh majoriti penganut Kristian dunia lain yang mempercayai konsep triniti.

Walaupun begitu, wujud juga pecahan-pecahan perbezaan pendapat di kalangan penganut Kristian Unitarian sendiri, dengan penganut-penganut ajaran terbesar mereka dipecahkan kepada beberapa kumpulan. Antara yang popular adalah Jehovah's Witness, Latter Day Saints, Armstrongism dan Unity School of Christianity.

Kisah perpecahan kepercayaan penganut Kristian bermula melalui penentangan seorang lelaki bernama Arius semasa majlis Creed of Nicaea. Arius berani mula mencabar kepercayaan masyarakat Kristian ketika itu secara terbuka berkenaan isu kedudukan Isa as. sebagai Tuhan Bapa.

Pendapat beliau disanggah oleh seorang ahli majlis berpengaruh bernama Athanasius, sehingga berlakunya jurang besar di antara penganut-penganut Kristian ketika itu - walaupun tujuan asal majlis tersebut dianjurkan adalah untuk menyatukan penganut Kristian di dalam satu kepercayaan.

Banyak persoalan-persoalan yang ditimbulkan oleh Arius dalam majlis tersebut gagal dijawab sehinggakan majlis tersebut terpaksa mengambil tindakan kekerasan dalam menangani hujah Arius. Perdebatan selama lebih 2 bulan berlangsung di antara Arius dan Athanasius.

Akhirnya, pihak majlis mengambil keputusan untuk berpegang kepada kepercayaan yang berbeza dengan apa dihujahkan oleh Arius. Berikutan insiden ini, pada 19 Jun 325M, pihak majlis serta pemerintah menyampaikan arahan pada gereja mengisytiharkan Arius serta pengikut-pengikutnya dibuang negeri ke Illyricum, yang kini adalah lokasi sekitar Albania, Bosnia dan Croatia.

Kesan penentangan Arius terhadap kepercayaan yang disepakati dalam majlis tersebut tersebar selama 55 tahun selepas berakhirnya Creed of Nicaea yang berlaku pada tahun 325M - sehingga memerlukan berlangsungnya majlis kedua iaitu Council of Contantinopole yang berlangsung pada 381M, berikutan masih ramai pihak bersetuju dengan pandangan yang diutarakan oleh Arius semasa majlis Creed of Nicaea.

Ajaran unitarian mula berkembang pesat semasa berlakunya evolusi gereja-gereja Kristian pada sekitar abad ke 16, ekoran berlaku reformasi ke atas golongan Protestant yang dimulakan oleh Martin Luther.

Kewujudan gereja-gereja unitarian yang pada awalnya dilakukan secara individu, kini digabungkan melalui penubuhan Unitarian Universalist Association (UUA), bertujuan untuk membawa semula penganut Kristian kembali kepada ajaran Nabi Isa as. yang asal.

Bagaimanapun, wujud syarat yang menjadi kekangan kepada mereka dalam memperkembangkan kepercayaan mereka. Pihak unitarian hanya dibenarkan membuka gereja disebuah kawasan yang berlum dimasuki golongan Kristian Trinitarian.

Apabila dilihat kepercayaan mereka, tidak dapat dinafikan Kristian Unitarian ini seperti mempunyai beberapa persamaan besar dengan kepercayaan umat Islam.

Unitarian berpegang kepada konsep Tuhan itu satu dan menganggap Isa as. sebagai utusan Tuhan. Mereka juga berpendapat apa yang diajarkan oleh Isa as. adalah evolusi kepada apa yang disampaikan oleh Musa as. melalui kitab Taurat, dengan golongan unitarian kerap menimbulkan percanggahan-percanggahan serta penyelewengan yang berlaku semasa proses penyalinan semula Bible. Konsep Isa as./Jesus Christ sebagai anak Tuhan pula ditolak sepenuhnya oleh majoriti mereka.

Begitulah serba sedikit berkenaan ajaran Kristian yang berbeza dengan apa yang selalu kita dengar di Malaysia, yang kami harap dapat dikongsikan dalam menambahkan ilmu pengetahuan kita semua.


Dari Miskin Hingga Menjadi Jutawan: Kisah Kejayaan Jan Koum Pengasas Aplikasi WhatsApp

Siapa sangka seorang pemuda yang hidup susah papa kedana mampu mengubah nasibnya menjadi salah seorang manusia terkaya di muka bumi ini? Kenali pengasas aplikasi perhubungan Jan Koum dan kisah hidup beliau.

Jan Koum dilahirkan pada 24 February 1976 di Kiev, Ukrain SSR, Soviet Union kepada ibu bapa berbangsa Yahudi sebagai anak tunggal. Beliau menjalani kehidupan sederhana di sebuah bandar kecil yang terbabit dengan pertelingkahan politik.

Mereka turut berdepan dengan rakyat yang mempunyai perasaan kebencian kepada bangsa Yahudi (anti-semitism) di negara tersebut.

Akibat keadaan yang kurang selamat di tanah air, keluarga beliau membuat keputusan untuk berpindah ke Amerika Syarikat. Jan bersama ibu dan nenek beliau ke Mountain View, California pada tahun 1992 dan tinggal di sebuah apartment kecil.

Bapa beliau akan bersama mereka kemudian. Walaubagaimanapun, bapa beliau terlantar sakit ketika di Ukrain dan tidak dapat bersama mereka di AS. Akhirnya, bapa beliau meninggal dunia pada tahun 1997.

Jan berusia 16 tahun ketika mula menjejakkan kaki ke AS. Beliau berasa sangat mencabar untuk menyesuaikan diri di sebuah negara baharu. Namun, beliau tiada pilihan lain.

Ketika di AS, mereka hidup atas elaun kebajikan. Kemudian ibu beliau mula mengambil upah menjaga kanak-kanak bagi menyara keluarga manakala beliau sendiri turut bekerja sebagai tukang cuci di sebuah kedai runcit.

Ketika di sekolah menengah, beliau menjadi berminat dengan programming dan mempunyai bakat dalam bidang tersebut. Beliau belajar sendiri ilmu programming melalui manual yang dibeli dari kedai.

Pada usia 18 tahun beliau sudah berjaya mempunyai skil sebagai seorang jurutera rangkaian komputer.

Beliau kemudian menyambung pelajaran ke San Jose State University. Sebagai pelajar, beliau membuat kerja sampingan di Ernst & Young sebagai penguji keselamatan bagi membayar yuran pengajian.

Pada tahun 1997, semasa masih bekerja di syarikat ini, beliau ditugaskan untuk menguji tahap keselamatan sistem pengiklanan sebuah enjin carian iaitu Yahoo. Ketika melakukan tugas ini, beliau berkenalan dengan Brian Acton, salah seorang pekerja terawal di Yahoo.

Selepas beberapa bulan, Jan menyertai Yahoo sebagai jurutera infrastruktur, ketika masih lagi belajar di San Jose State University. Beberapa hari selepas beliau menyertai Yahoo, syarikat tersebut menghadapi masalah kerosakan sistem.

Beliau sedang berada di kelas ketika kerosakan ini berlaku, dan beliau telah dipanggil untuk membantu menyelesaikan masalah tersebut.

Ketika saat itu, beliau sedar beliau perlu memilih antara universiti atau kerja. Beliau membuat keputusan untuk berhenti belajar dan terus bekerja di Yahoo.

Jan dan Brian sama-sama bekerja di Yahoo selama 9 tahun. Ketika waktu tersebut, mereka bukan sahaja menjadi rakan karib, malah turut mempunyai minat yang sama dalam teknologi media sosial yang sedang berkembang.

Walaubagaimanapun, Yahoo tidak memberi peluang kepada mereka untuk menerokai bidang baru tersebut. Jadi, mereka berhenti kerja pada tahun 2007 bagi mencuba sesuatu yang baru.

Kedua-dua mereka mengambil cuti selama setahun dan mengembara ke Amerika Selatan. Setelah pulang ke AS, kedua-dua mereka masing-masing memohon pekerjaan di Facebook dan Twitter, dan kedua-dua permohonan mereka telah ditolak.

Pada tahun 2009, Jan membeli sebuah iPhone. Ketika mula menggunakan App Stores, beliau sedar akan potensi yang terdapat di pasaran bagi aplikasi yang boleh digunakan di iPhone.

Kesedaran ini memberi idea kepada beliau untuk menghasilkan aplikasi kos rendah yang memudahkan komunikasi.

Teruja dengan idea tersebut, beliau terus bertemu Brian dan kedua-dua mereka menubuhkan sebuah syarikat baharu iaitu WhatsApp Inc. pada ulang tahun hari lahir Jan pada 24 Februari 2009.

Pejabat pertama WhatsApp merupakan sebuah gudang yang dikongsi bersama dengan sebuah syarikat lain iaitu Evernote. Mereka hanya mempunyai beberapa ruangan kerja yang kecil serta pekerja terpaksa menggunakan blanket dek cuaca sejuk kerana tidak mempunyai pemanas.

Antara prinsip asas  syarikat mereka adalah mereka tidak akan meletakkan sebarang iklan. Duo itu melancarkan aplikasi whatsapps pada awal tahun 2010. Pada awalnya, aplikasi ini sering kali crash dan mengalami banyak masalah.

Selepas beberapa bulan percubaan yang penuh dengan kekecewaan, Jan hampir-hampir berputus asa namun Brian meyakinkan beliau untuk memberikan sedikit masa lagi.

Pada ketika itu, tidak terdapat banyak aplikasi mesej segera, dan lama kelamaan WhatsApp mendapat tempat di hati pengguna dan menjadi popular walaupun tiada sebarang pemasaran.

Populariti yang semakin meningkat membolehkan pengasas syarikat tersebut untuk mendapatkan pelaburan dari luar bagi menambah baik produk mereka. Populariti WhatsApp berjaya menarik perhatian gergasi media sosial seperti Facebook.

Pada tahun 2012, CEO Facebook Mark Zuckerberg telah menelefon Jan dan mereka berjumpa. Mereka bertemu di kedai kopi dan kemudiannya melakukan aktiviti mendaki bersama.

Mereka terus berhubung dan melakukan beberapa lagi pendakian bersama. Keduanya berkongsi minat yang sama, iaitu menghubungkan dunia.

Dalam masa beberapa bulan selepas WhatsApp stabil, pangkalan pengguna aplikasi ini semakin berkembang, dan pada Februari 2013, mereka mempunyai 200 juta pengguna aktif.

Pada Februari 2014, Mark menjemput Jan untuk makan malam dan membuat penawaran untuk mengambilalih WhatsApp. Jan mengambil masa untuk berfikir selama beberapa hari.

Pada Hari Valentine, Jan datang semula bertemu Mark, mengganggu dating Mark dan isteri beliau Priscilla. Mereka berbincang tentang terma pengambilalihan di situ juga.

Pada malam sebelum menandatangani perjanjian berkenaan, Jan berjaga sehingga lewat malam untuk meneliti segalanya berkenaan kertas kerja bersama team pelabur dari Sequoia yang menyumbang wang bagi siri A WhatsApp.

Memandu pulang pada pukul 2.30 pagi, tayar kereta beliau meletup pada kelajuan 120 km/h dan hampir-hampir mati. Simboliknya, keesokan harinya beliau menandatangani kertas kerja pengambilalihan oleh Facebook pada pintu pejabat lama beliau.

Pejabat tersebut hanya beberapa blok dari ibu pejabat WhatsApp sekarang di Mountain View.

Facebook membeli aplikasi WhatsApp dengan bayaran sebanyak US$ 19 bilion. Pada bulan sama pembelian, saham beliau dalam WhatsApp tiba-tiba melonjak kepada US$6.8 bilion. Pendapatan bersih beliau terus meningkat bersama peningkat nilai stok Facebook.

Selepas pengambilalihan, Jan menyertai Lembaga Pengarah Facebook dan bersetuju dengan pembayaran gaji pokok sebanyak US$1, namun dengan stok option bernilai bilion US$.

Beliau terus menerajui WhatsApp selepas pembelian. Beberapa bulan selepas penjualan WhatsApp, Jan menjadi sangat dermawan. Beliau secara senyap menderma sebanyak US$556 juta kepada Silicon Valley Community Foundation.

Beliau juga menderma sebanyak US$1 juta kepada yayasan yang bertanggungjawab terhadap sistem sumber operasi terbuka (open-source OS) iaitu FreeBSD. Bagi beliau, FreeBSD sebelum ini telah sedikit sebanyak membantu beliau untuk keluar dari kemiskinan. Beliau merupakan penggunaan OS tersebut.

Walaupun kini kaya raya, Jan tetap low-profile sepanjang karier beliau. Menurut beliau, penjualan WhatsApp kepada Facebook hanya mengubah 10% hidup beliau, dan beliau masih tinggal di rumah yang sama, berkawan dengan kawan-kawan yang sama. Tidak banyak perbezaan.

Ketika WhatsApp dijual, ia memiliki lebih kurang 450 juta pengguna aktif. Kini, WhatsApp menjadi aplikasi mesej percuma paling popular dengan pangkalan pengguna sebanyak 1.2 bilion.

Pada tahun 1996, beliau telah dikenakan perintah larangan oleh mahkamah daripada mendekati bekas kekasih beliau. Beliau dituduh telah menyerang secara lisan dan fizikal, serta turut mengancam bekas kekasih beliau. Baru-baru ini, beliau meluahkan perasaan kesal kerana berkelakuan sedemikian.


Bagaimana Pekerja di Jerman Kekal Produktif Walaupun Lebih Pendek Masa Bekerja

Sekiranya anda tidak pernah tahu, Jerman merupakan sebuah negara dimana pekerjanya sangat produktif. Dalam kalangan negara-negara di Eropah, negara Jerman merupakan peneraju utama ekonomi Eropah dan pengeluar terbesar barangan yang dieksport ke rantau Asia.

Bukan itu sahaja, Jerman juga terkenal dengan kepakaran juruteranya dalam dunia automotif. Lihat sahaja pada jenama Volkswagen dan Mercedez. Menariknya, berbanding negara-negara besar yang lain seperti Perancis, Amerika Syarikat dan China, pekerja di Jerman sangat produktif walaupun menikmati waktu kerja yang lebih pendek selain cuti tahunan yang banyak diberikan kepada setiap pekerja.

Secara purata, pekerja di sana hanya bekerja 35 jam seminggu. Jumlah waktu bekerja ini jika dibahagikan kepada 5 hari bermakna mereka hanya bekerja maksimum 7 jam sehari. Sebagai perbandingan, di Malaysia purata bekerja adalah 8 - 9 jam sehari. Malah, ada juga syarikat yang mewajibkan masa bekerja pada hari minggu.

Apakah rahsia pekerja di Jerman kekal produktif sepanjang waktu bekerja?

Dalam budaya dan cara kerja di Jerman, masa bekerja adalah masa untuk melakukan kerja semata-mata. Anda tidak akan melihat pekerja bergosip, bermain Facebook dan media sosial, menonton video di Youtube dan sebagainya. Hal ini berbeza sama sekali seperti di Malaysia dan Amerika Syarikat di mana kebanyakan pekerja banyak melakukan perkara lain pada waktu bekerja.

Di Jerman, pekerja yang didapati melakukan kerja lain pada waktu kerja boleh dikenakan hukuman yang berat. Malah, mereka juga ditegah daripada membuka emel peribadi pada waktu bekerja.

Dalam sebuah dokumentari oleh BBC yang bertajuk "Make Me a German", seorang pekerja wanita yang terlibat dengan program pertukaran pekerja di UK menyatakan beliau terkejut apabila mendapati rakan sekerjanya banyak membazirkan masa berbual-bual mengenai hal keluarga, rancangan bercuti pada hujung minggu dan sebagainya ketika waktu bekerja.

Menurut beliau, hal ini tidak dapat dilihat apabila bekerja di Jerman.

Budaya kerja di Jerman sangat mementingkan fokus untuk mencapai matlamat kerja dan komunikasi secara langsung antara pekerja. Para pekerja disana lebih gemar berbincangan secara langsung dengan bos tentang apa-apa masalah yang dihadapi. Mereka gemar komunikasi secara langsung, bukannya hanya bercakap banyak tetapi tiada isi seperti yang gemar dilakukan masyarakat barat.

Selain itu, pekerja juga dituntut untuk menyiapkan kerja pada waktu yang ditetapkan. Di negara lain, ayat arahan kepada pekerja mungkin berbunyi "Jika boleh laporan ini hendaklah disiapkan pada pukul 4 petang harini" tetapi di Jerman anda akan mendapat arahan sebegini "Laporan ini mesti dihantar sebelum pukul 4 petang pada hari ini juga". Terdapat ayat penegasan bahawa kerja wajib disiapkan juga pada masa yang ditetapkan.

Di Malaysia, adalah seperti suatu kebiasaan apabila para majikan atau bos memberi arahan mengenai kerja ketika luar waktu bekerja. Perkara ini sebenarnya memberikan tekanan dan gangguan kepada pekerja dan sangat dipandang serius sehinggakan terdapat arahan bahawa majikan perlu membayar elaun kerja lebih masa sekiranya mengganggu pekerja di luar waktu bekerja.

Walau bagaimanapun, perkara sebegini tidak dapat dilihat di Jerman. Masa selepas waktu bekerja sememangnya adalah masa untuk berehat bersama keluarga dan melakukan aktiviti peribadi. Malah, pekerja di Jerman juga tidak akan meluangkan masa bersama rakan sekerja mereka selepas waktu pejabat.

Kerajaan Jerman juga kini sedang mempertimbangkan untuk melarang majikan daripada menghantar emel atau mesej kepada pekerja mereka selepas waktu bekerja. Cuba bayangkan apa akan jadi apabila perkara sama turut dilakukan di Malaysia? Anda mungkin dimarahi oleh bos anda keesokan harinya apabila tidak melakukan kerja atau arahan yang diberikan melalui mesej WhatsApp yang dihantar kepada anda.

Negara Jerman juga merupakan antara negara yang memberikan pekerja cuti tahunan tertinggi di dunia. Undang-undang negara tersebut mewajibkan majikan memberikan cuti tahunan sebanyak 20 hari minimum kepada pekerja. Secara purata, kebanyakan majikan memberikan 25 hingga 30 cuti tahunan kepada setiap pekerja.

Hal ini memberi peluang pekerja merehatkan minda dan emosi mereka, membolehkan mereka kekal produktif dan fokus apabila kembali bekerja. Sebagai perbandingan, di Malaysia terdapat majikan yang hanya memberikan pekerja 10 hari cuti tahunan.

Di Malaysia, terdapat juga cadangan-cadangan untuk mengurangkan masa bekerja di pejabat. Seperti dijangka, cadangan ini sememangnya ditentang keras oleh banyak majikan. Masa kerja yang lebih pendek ini sememangnya kurang sesuai buat kebanyakan syarikat di Malaysia memandangkan para pekerja lebih banyak meluangkan masa melayan media sosial dan melakukan kerja-kerja sampingan lain seperti berniaga dalam talian pada waktu bekerja.


Apakah Ovarian Cyst & Kaitannya Dengan Kesuburan Wanita & Kehamilan?

Ovari adalah sebahagian daripada sistem reproduktif wanita. Organ ini terletak di bahagian bawah abdomen di kedua-dua uterus. Setiap wanita mempunyai 2 ovari yang menghasilkan telur dan juga hormon estrogen dan progesterone.

Cyst adalah sebuah sarung yang mengandungi sama ada cecair, gas mahupun nanah. Sarung ini boleh terbentuk di mana-mana bahagian badan dan selalunya tidak mengandungi sel kanser.

Cyst boleh terbentuk di dalam ovari wanita dan kebanyakan wanita akan menghidapi cyst sekurang-kurangnya sekali seumur hidup. Dalam kebanyakan kes, cyst tidak menyebabkan kesakitan mahupun mempunyai sebarang simptom.

Sesetengah ovarian cyst menjejaskan kesuburan wanita. Walaubagaimanapun, ia bergantung kepada jenis ovarian cyst yang dihidapi.

Terdapat 2 jenis ovarian cyst yang akan menjejaskan kesuburan wanita, iaitu endometriomas dan ovarian cyst yang berlaku akibat sindrom polycystic ovary.

Endometriomas adalah sejenis cyst yang berlaku akibat endometriosis. Endometriosis adalah keadaan di mana tisu membentuk lapisan di luar uterus (endometrium). Cyst inilah yang dikaitkan menyebabkan isu kesuburan wanita.

Sindrom polycystic ovary (PCOS) adalah keadaan di mana terdapat pembentukan banyak cyst kecil di dalam ovari, diikuti period yang tidak teratur serta kandungan yang tinggi sesetengah hormon.

PCOS berkait rapat dengan ovulasi tidak teratur, yang menyebabkan masalah kesuburan dalam sesetengah wanita.

Functional cyst adalah sejenis ovarian cyst yang lazim. Cyst ini terbentuk ketika kitaran haid normal dan tidak menyebabkan ketidaksuburan. Malah, functional cyst sebenarnya adalah petunjuk bahawa fungsi yang diperlukan ke arah kesuburan sedang berlaku.

Cystadenomas adalah sejenis ketumbuhan di dalam ovari. Walaupun memerlukan rawatan, ianya tidak menjejaskan kesuburan wanita.

Dermoid cyst tidak mempunyai cecair di dalamnya. Cyst pejal ini mengandungi tisu seperti tisu kulit, rambut mahupun gigi. Seperti functional cyst dan cystadenomas, dermoid cyst tidak mempunyai kaitan dengan ketidaksuburan wanita.

Sekiranya anda telah menjalani diagnosis dan disahkan menghidapi ovarian cyst, namun bimbang dengan kebarangkalian untuk hamil, berbincanglah dengan doktor tentang rawatan yang boleh meningkatkan peluang kehamilan anda.


6 Pemain Bola Sepak Yang Menguasai Lebih Dari 5 Bahasa (Bahagian 2)

Sebagai pemain bola sepak, selain daripada hebat beraksi di atas padang, apa yang harus dikuasai adalah bahasa asing.

Ia amat penting jika anda mahu menjadi pemain bola sepak antarabangsa yang mana anda mungkin bermain di kelab yang tidak menggunakan bahasa ibunda anda.

Artikel ini adalah sambungan daripada artikel 7 pemain bola sepak yang menguasai lebih dari 4 bahasa, iluminasi.com berkongsi 6 pemain bola sepak yang mampu bertutur lebih daripada 5 bahasa asing.

Lahir di Antwer, Belgium, Romelo Lukaku bermain untuk beberapa kelab di Liga Perdana Inggeris sebelum menyertai kelab Manchester United. Antaranya adalah Chelsea, West Bromwich Albion dan Everton, yang mana beliau berbahasa Inggeris.

Dan seperti mana pemain Belgium yang lain, bahasa Belanda, Perancis dan Jerman merupakan bahasa rasmi di Belgium.

Pengurus Arsenal dan juga bekas pemain kelab Perancis, RC Strasbourg ini mampu bertutur dalam 6 bahasa. Beliau sememangnya dikenali kerana minatnyaa dalam bahasa asing. Membesar di sebuah perkampungan kecil, Arsene ingin keluar dari kampungnya dan melihat dunia luar

Dan apabila keluar, beliau menyedari bahawa bahasa yang digunakan adalah asing baginya. Disitulah bermula minat dan keinginannya untuk mempelajari bahasa. Beliau mula mempelajari bahasa Inggeris ketika berusia 15 tahun.

Beliau mampu memahami dan membalas dalam bahasa Jepun, hasil daripada menguruskan sebuah kelab Jepun iaitu Nagoya Grampus Eight yang berpangkalan di Nagoya.

Tidak dapat disangkal, Jose Mourinho adalah antara pengurus pasukan terbaik dalam sejarah. Beliau pernah menjulang kejuaraan sebagai pengurus pasukan dalam 4 di antara liga terbaik dunia iaitu La Liga, Serie A, EPL dan juga Liga NOS (Portugis).

Selain itu, beliau juga telah membawa kelab Porto dan Inter Milan menjadi juara Liga Juara-Juara Eropah. Dengan pengalaman menguruskan beberapa kelab berlainan negara dan bahasa, Jose harus tahu bertutur dalam bahasa asing untuk memudahkan kerjanya sebagai pengurus pasukan.

Selain Arsene Wenger dan Jose Mourinho yang merupakan pemain dan pengurus yang mampu bertutur banyak bahasa, Pep juga tidak ketinggalan. Pep Guardiola terkenal sebagai pengurus Barcelona yang paling berjaya. Beliau menghabiskan 4 tahun bersama Barcelona.

Bahasa ibunda Pep adalah bahasa Sepanyol. Beliau mempelajari bahasa Itali ketika bermain untuk kelab Brescia Calcio dan AS Roma. Selepas meninggalkan Barcelona, Pep menguruskan kelab gergasi Jerman, Bayern Munich selama 3 musim.

Beliau juga pernah bermain untuk pasukan nasional Catalonia di antara tahun 1995 hingga 2005. Kini Pep menguruskan pasukan Manchester City.

Miralem Pjanic adalah pemain antarabangsa Bosnia, dan juga bagi kelab Serie A, Juventus. Dilahirkaan di Bosnia da Herzegovina, beliau bertutur dalam bahasa Bosnia sejak kecil.

Ketika Perang Bosnia berlaku, beliau dan keluarganya berpindah ke Luxembourg di mana beliau mempelajari bahasa Luxembourg, Perancis dan Jerman yang merupakan bahasa rasmi negara Luxembourg tersebut. indah dari kelab Perancis, Lyon ke Itali pada tahun 2011. Dan sejak itu beliau hanya bermain untuk kelab Itali, AS Roma dan Juventus.

Pemain kelahiran Armenia yang merupakan ketua pasukan antarabangsa Armenia dan kini bermain untuk kelab Manchester United, adalah satu-satunya pemain bola sepak yang mampu bertutur dalam 7 bahasa.

Bahasa Armenia, Perancis dan Portugis dipelajari ketika zaman kanak-kanaknya, manakala 3 lagi bahasa dikuasai ketika bermain untuk di negara berkenaan iaitu untuk kelab Metalurh Donetsk dan FC Shakhtar Donetsk (Ukrain),  Borussia Dortmund (Jerman) dan Manchester United (Inggeris). Bahasa Rusia pula dikuasai melalui neneknya yang berasal dari Rusia.


6 Sebab Mengapa Anda Perlu Mengembara Di Usia Muda

Ketika muda, kita tidak tahu apa yang kita inginkan dalam hidup. Tamat universiti, ramai membuat keputusan untuk terus terjun ke alam pekerjaan. Ramai daripada mereka tidak tahu apa yang mereka inginkan dalam hidup mereka.

Mengembara mampu membuka minda anda untuk membuat keputusan tentang apa yang anda ingin capai dalam hidup. Mengembara berbeza dengan melancong. Melancong sekadar beristirehat, mengembara pula lebih kepada beristirehat sambil belajar.

Di sini penulis ingin kongsikan mengapa anda patut ambil sedikit masa sebelum mula bekerja ataupun mengambil gap year untuk kembara di dalam Malaysia, mahupun ke negara lain, dan pasti anda tidak akan menyesal dengan keputusan ini.

Mengembara ketika usia muda remaja berbeza dengan melancong bersama keluarga ke tempat-tempat seperti Bukit Merah Laketown Resort mahupun Lego Land.

Apa yang pasti, kembara tanpa ibu bapa anda di sisi memerlukan anda untuk menjadi berdikari. Segala keputusan anda yang akan putuskan. Makan di mana, pengangkutan apa yang perlu digunakan dan macam-macam lagi.

Anda diletakkan di dalam situasi dunia sebenar yang memerlukan anda untuk menjadi seorang street smart, seorang yang mampu menyelesaikan masalah dengan praktikal.

Ketika mengembara, anda akan menghadapi pelbagai masalah dan anda akan belajar untuk menjadi peka dan lebih berhati-hati dengan keadaan sekeliling yang anda tidak biasa.

Penyelesaian masalah dan berfikir di luar kotak adalah skil yang bakal anda pelajari semasa mengembara.

Untuk mengembara sama ada di dalam mahupun luar negara sudah pasti memerlukan wang ringgit. Dan wang ringgit bukan dipetik dari pokok. Bagi yang dari keluarga berada, ini kewangan bukanlah suatu isu.

Bagi yang berasal dari keluarga sederhana mahupun kurang berkemampuan, anda perlu mengikat perut untuk mengembara. Sekiranya itu bukan suatu pilihan, buatlah sesuatu untuk mendapatkan pendapatan sampingan.

Sebelum mengembara, anda akan untuk buat belanjawan perjalanan. Ketika mengembara, anda akan belajar bagaimana untuk belanja tidak lebih daripada apa yang anda pelan.

Kadangkala anda juga akan belanja lebih daripada belanjawan anda. Di sinilah titik tolak di mana anda perlu membuat keputusan apa yang patut anda kurangkan atau lebihkan dari segi perbelanjaan.

Anda di sini kerana anda klik artikel ini untuk mengetahui lebih lanjut tentang pengembaraan di usia muda. Ini langkah pertama yang anda sudah capai.

Dengan sedikit maklumat yang anda perolehi di sini, anda sedikit lebih yakin untuk mengembara. Betul tak?

Sebelum mengembara, anda perlu membuat pelan kembara anda. Anda mungkin takut untuk keluar dari zon selesa. Namun, setelah melakukannya, anda akan berasa mengunjungi tempat baru bukanlah sesukar yang disangka.

Keyakinan tidak boleh dipelajari. Ia hanya boleh dipupuk melalui praktikal. Sekiranya anda takut lemas dalam air, anda belajar berenang. Sudah pandai berenang, anda lebih yakin.

Begitu juga dengan hidup. Mengembara mampu memupuk keyakinan anda untuk membuat keputusan tentang hidup anda.

Nabi Muhammad S.A.W. juga menggalakkan kita untuk menuntut ilmu sampai ke negeri (negara) China. Yakni, ilmu itu di mana-mana. Mengembara juga suatu proses menuntut ilmu.

Ketika berusia 20an, anda mempunyai banyak tenaga untuk melakukan sesuatu. Masuk 30an, tenaga anda sedikit berkurang ditambah dengan komitmen dan kekangan masa.

Masuk umur 40an, anda baru hendak mula selesa dengan kewangan namun tenaga makin berkurangan ditambah dengan kekangan masa.

Masuk umur 50an, anda sedikit selesa dengan kewangan dan anak-anak pun sudah besar, namun tenaga anda kurang.

Di usia muda, anda masih belum mempunyai komitmen atau tanggungjawab. Mungkin anda punya komitmen, namun masih belum berat.

Bagi yang sudah berkahwin, tanggungjawab kepada isteri dan anak-anak. Makan minum mereka, tempat tinggal dan sebagainya.

Bagi yang mempunyai rumah dan kereta, komitmen untuk membayar pinjaman bulanan. Komitmen kerja membuatkan masa dirasakan tidak mencukupi.

Masa tidak akan kembali. Muda hanya sekali. Jadi, anda yang masih muda, gunakan masa yang ada untuk belajar tentang ilmu kehidupan melalui pengembaraan.

Ketika mengembara, anda akan berjumpa dengan macam-macam jenis orang, pelbagai perwatakan. Ambil peluang ini untuk bercakap dengan masyarakat tempatan, anda boleh belajar sesuatu daripada mereka.

Setiap tempat ada keunikannya yang tersendiri, penuh dengan budaya yang mampu mempengaruhi dan mengubah pemikiran anda.

Adalah sangat bagus untuk menerokai tempat-tempat baharu dan melihat sendiri bagaimana ia mengajar anda tentang erti kehidupan dan tentang diri anda.

Proses pembelajaran bukan hanya terhad kepada pembelajaran di dalam kelas. Apa yang kita belajar di sekolah mahupun universiti kebanyakkannya adalah teori semata-mata.

Ilmu yang kebanyakan tidak digunakan pun dalam kehidupan kita. Mengembara mengajar kita tentang banyak perkara yang berguna untuk kehidupan kelak.

Bahagian yang paling menarik tentang pengembaraan adalah cerita-cerita yang anda boleh kongsikan dengan bakal majikan anda, rakan sekerja, pasangan hidup, anak-anak mahupun cucu anda suatu hari nanti.

Adakah anda masih ingat apa yang ada belajar di tingkatan 2? Mungkin tidak sangat kerana ia bukanlah suatu memori yang penting dalam hidup anda.

Ketika mengembara, anda berjumpa ramai orang di tempat baharu, merasai pengalaman berjalan di kota asing. Cabaran-cabaran yang dilalui. Memori seperti inilah yang anda akan ingat sampai bila-bila.

Perkongsian Peribadi: Semasa temuduga kerja, bakal majikan penulis tidak terlalu berminat dengan pencapaian akademik penulis, malah meminta penulis untuk kongsikan skil dan pengalaman yang ada.

Memandangkan penulis seorang graduan, tiada pengalaman kerja untuk dikongsikan. Penulis kongsikan pengalaman solo backpacking di Eropah dan menarik minat majikan. Akhirnya berjaya mendapat tawaran kerja (Bukan kerja menulis. Menulis hanya kerja sampingan).

Kita mulakan hidup kita seharian dengan kerja, kerja dan kerja. Bangun pagi, mandi dan bersiap ke tempat kerja dari 8 pagi hingga 5 petang. Kadang kala kerja lebih masa. Kerja yang tidak pernah habis. Keesokan harinya, ulang benda yang sama.

Rutin ini berlaku kerana inilah yang diterapkan dalam masyarakat kita. Ya, memang tekanan ekonomi menyebabkan ramai graduan terdesak untuk mendapatkan pekerjaan kerana ada tanggungjawab terhadap diri sendiri mahupun keluarga.

Namun, adakah kita sedar, hidup kita lebih daripada itu? Di usia muda inilah masa untuk kita mencuba sesuatu yang baru. Masa untuk mencari pengalaman hidup.

Saranan penulis, kumpul wang semasa belajar dan kembara. Orang bekerja pon boleh buat. Di usia muda remaja anda masih belum mempunyai banyak komitmen, ada tenaga dan masa. Inilah masa terbaik untuk lakukan sesuatu lain daripada yang lain.


Jangan Kata "Jangan" Kepada Anak Bukan Ajaran Islam

Kerap kali kita menemui perkongsian dalam media sosial berkaitan isu keibu-bapaan, yang diambil daripada kajian dan petikan kata-kata penyelidik dalam bidang psikologi kanak-kanak, khasnya kajian yang datang dari barat.

Antara yang paling popular dan kerap benar dikongsi, adalah berkenaan satu perkara yang memainkan pengaruh besar mengubah peranan ibu bapa zaman moden ketika ini - keupayaan ibu bapa untuk menegah anak daripada melakukan sesuatu perkara.

Dewasa ini, kita sering terdengar pendapat-pendapat yang menyokong ibu bapa supaya memberikan kebebasan kepada anak-anak untuk memilih, belajar sendiri daripada kesilapan dan berani melakukan sesuatu perkara baru. Asas yang selalu sangat diulang-ulang adalah peranan ibu bapa dalam membesarkan anak-anak, kini sepatutnya lebih kepada seorang fasilitator.

Bukan lagi sebagai seorang yang akan menegah anak dalam menentukan perkara mana yang baik dan yang buruk.

Bagaimana anak-anak yang terhasil nanti andainya seumur hidup mereka, mereka tidak pernah rasa ditegah?

Menurut buku 'The Dilemma of A Muslim Psychologist' yang ditulis oleh Prof. Dr. Malik Badri, warganegara Sudan bekas pensyarah UIA dan ISTAC, beliau percaya agenda 'don't say no to your children' sebenarnya adalah satu agenda jahat orang Yahudi dalam merosakkan peribadi anak-anak kita.

Masalahnya, dalam zaman media sosial ini, agenda-agenda ini amat mudah disebarkan berikutan tabiat masyarakat kita, yang gemar berkongsi apa saja artikel yang dilihat mempunyai kredibiliti tanpa memikirkan kesan sebenar perkongsian artikel-artikel tersebut secara lebih mendalam.

Mari kita lihat dalam sumber rujukan kita sendiri, kitab al-Quran; kita sendiri dapat melihat banyak sekali peringatan apabila ditafsirkan sebenarnya banyak menggunakan cara menegah 'jangan melakukan sesuatu' seperti di dalam surah Luqman yang menceritakan tentang dialog di antara Luqman al-Hakim dengan anaknya :

"Dan (ingatlah) ketika Luqman berkata kepada anaknya, di waktu ia memberi pelajaran kepadanya: "Hai anakku, janganlah kamu mempersekutukan Allah, sesungguhnya mempersekutukan (Allah) adalah benar-benar kezaliman yang besar".

"Dan jika keduanya memaksamu untuk mempersekutukan dengan Aku sesuatu yang tidak ada pengetahuanmu tentang itu, maka janganlah kamu mengikuti keduanya, dan pergaulilah keduanya di dunia dengan baik, dan ikutilah jalan orang yang kembali kepada-Ku, kemudian hanya kepada-Kulah kembalimu, maka Kuberitakan kepadamu apa yang telah kamu kerjakan."

Dan janganlah kamu memalingkan mukamu dari manusia (kerana sombong) dan janganlah kamu berjalan di muka bumi dengan angkuh. Sesungguhnya Allah tidak menyukai orang-orang yang sombong lagi membanggakan diri.

Sungguh jelas dalam kisah yang disampaikan melalui surah Luqman melalui peringatan-peringatan Luqman al-Hakim pada anaknya menggunakan perkataan 'jangan' sebagai peringatan, jadi mengapa pula kita lebih mahu mempercayai pandangan sarjana barat lain yang berbeza - kononnya mahu mengikut gaya mendidik era zaman moden?

Sudah terlalu banyak kejadian-kejadian yang dapat dilihat bila ibu bapa pula yang menjadi hamba kepada anak-anak mereka. Apa saja yang dimahukan anak akan diturut. Apa saja yang mahu dibuat anak, akan disokong atas alasan mahu mereka meneroka dan menyemai kreativiti serta pemikiran kritikal sejak awal.

Apa akan jadi pada anak-anak yang tidak pernah berhadapan dengan perkataan 'jangan' ini?

Mereka membesar tidak ada kekangan. Anak-anak dibiar duduk di atas meja makan dengan selipar, kerana dikatakan mahu dia berani. Anak-anak dibiar saja meraung tanpa si ibu atau bapa mahu mendisiplinkan anak dan akhirnya ibu bapa mengalah, apabila sudah malu. Ibu bapa pula yang perlu belajar tentang malu, sementara si anak tidak dididik apa itu adab dan tingkah laku yang sepatutnya membuat dia malu.

Pengaruh-pengaruh sarjana barat dalam bidang psikologi seperti Albert Bandura atau Ivan Pavloc memang tidak dapat dinafikan membantu kita memahami berkenaan tabiat manusia namun kajian-kajian psikologi yang diteruskan oleh penyelidik-penyelidik selepas itu mula menampakkan terasingnya elemen kerohanian dalam kajian mereka, sedikit demi sedikit.

Pengaruh ahli falsafah Perancis, Jean-Paul Sartre melalui kata-katanya 'men are condemned to be free' dilihat mempunyai pengaruh besar kepada corak pemikiran kajian psikologis moden. Sehinggakan lebih ramai penyelidik mula mencabar corak pemikiran yang berpandukan kepada spiritualiti dengan menjadikannya kurang relevan. Corak pemikiran lebih bebas dan lebih terbuka digalak untuk diamalkan dalam kehidupan seharian.

Dr. Malik Badri dalam bukunya secara terbuka mengkritik pegangan yang dibawakan oleh pakar psikologi paling ulung dan individu yang dikatakan Bapa Kajian Psikoanalisis iaitu Sigmund Freud. Menurut Dr. Malik, apabila dilihat daripada konteks Islam, falsafah Freud yang kerap dijadikan panduan sebenarnya amat berlawanan dengan apa yang sepatutnya dunia Muslim lakukan - namun pemikiran Freud diangkat menjadi antara acuan pembentukan psikologi masyarakat dunia yang popular dengan masyarakat Islam juga turut terpengaruh dengannya.

Menurut Freud, seorang manusia itu sepatutnya berhak mengejar kepuasan yang datang daripada naluri mereka. Dengan mengejar hak mendapatkan kepuasan sebagai contoh daripada segi seksualiti, seseorang itu sedang membersihkan dirinya. Pada pandangan Freud, seksualiti seseorang seharusnya diturut dan dipenuhi berdasarkan kehendak tanpa sebarang halangan, kerana manusia perlu merasai nikmat yang mereka dambakan.

Dalam ayat Freud sendiri - agama adalah satu kekangan, sekatan yang menghalang seseorang daripada memenuhi kehendak mereka. Freud mengangkat teori bahawa agama adalah sesuatu yang dicipta oleh manusia bagi memenuhi permintaan mereka-mereka yang mahukan ilusi yang boleh dijadikan tempat bergantung, jadi realiti.

Pandangan Freud ini menurut Dr. Malik Badri, merupakan satu masalah besar kepada masyarakat beragama khasnya orang Muslim kerana jelas berlawanan dengan apa yang dianjurkan oleh agama Islam. Falsafah yang dibangunkan oleh Freud kini menjadi asas kepada pembangunan pemikiran masyarakat sehinggakan ramai yang beragama, sanggup meninggalkan ajaran agama mereka hanya semata-mata untuk memenuhi nafsu sendiri.

Andainya masyarakat Islam khasnya golongan ibu bapa terus berpegang dengan pandangan-pandangan yang dipopularkan berdasarkan pandangan lelaki Yahudi ini, anak-anak yang tidak pernah tahu perkataan 'jangan' akan dibesarkan untuk hidup berpandukan kehendak memenuhi impian mereka semata-mata.

Ramai sarjana Islam berpendapat, golongan yang paling mudah diserang dan dirosakkan adalah kaum wanita, kerana peranan ibu dalam membesarkan anak-anak sangatlah besar. Jadi dengan mengubah kepercayaan si ibu untuk menerima 'pembaharuan' dan 'permodenan' kaedah pembesaran anak-anak yang dijaja agar nampak baru dan lebih seiring dengan zaman, anak-anak generasi akan datang tidak akan faham sebenarnya perlu wujud batas sempadan dan kekangan pada mereka.

Jadikanlah apa yang terkandung dalam ayat-ayat surah Luqman sebagai panduan dan mulalah berkata 'jangan' kerana anak-anak perlu sempadan, tanpa risau kita dianggap ketinggalan zaman.


V-Buster : Perisian Antivirus Ciptaan Rakyat Malaysia Dengan IQ 180

Mungkin ramai tak mengenali nama ini, namun Dr. Looi Hoong Thoong tidak asing lagi dalam dunia informasi teknologi dan perkomputeran. Dan mungkin juga anda tak pernah tahu mengenai V-Buster, perisian antivirus yang dicipta oleh rakyat nama di atas.

V-Buster adalah antara perisian antivirus yang sangat terkenal satu ketika dahulu. Ia sangat popular dan mendapat pengiktirafan antarabangsa pada tahun 90-an.

V-Buster yang dipasarkan di seluruh dunia, merupakan sistem antivirus yang sangat inovatif dan efektif. Ia bukan sahaja dapat memulihkan masalah virus biasa, malah dapat memulihkan cakera keras yang tidak dapat diakses. Ia juga memberikan penyelesaian ringkas dan juga mudah diakses.

Perisian yang memberikan penyelesaian ringkas dan mudah diakses ini digunapakai di seluruh dunia, dan dikatakan antara sistem antivirus terbaik dunia ketika itu.

Antara anugerah yang diterima oleh perisian V-buster ini adalah :

Bagi Dr. Looi, beliau telah menghabiskan masanya lebih daripada 20 tahun dalam menghasilkan perisian ini tanpa sebarang pulangan wang ringgit.

Beliau menumpukan perhatian sepenuhnya dalam menyempurnakan sistem V-Buster ini dengan mengaturcara segala program, paparan antaramuka dan komponen-komponennya.

Lahir pada 4 Julai 1943 di Seberang Perai, Pulau Pinang, Dr.Looi mendapatkan pendidikan sekolah menengah di Sekolah Menengah Kebangsaan Tinggi Bukit Mertajam dan Methodist Boys School, Pulau Pinang.

Pada tahu 1962, beliau menyambungkan pelajaran di Universiti Adelaide, Australia dalam bidang seni bina. 4 tahun kemudian, Dr.Looi menamatkan pengajian dengan kepujian. Dan pada tahun 1976, beliau mendapat gelaran Doktor Falsafah (Ph.D).

Dr.Looi dan isterinya yang merupakan warga Australia, Andre Louisa dikurniakan 2 anak perempuan dan seorang anak lelaki. Dua daripada anaknya, dan isteri Dr.Looi menamatkan pengajian dalam bidang teknologi maklumat, di Australia.

Seorang lagi anak perempuannya, May Mei, graduan Universiti Sheffield bekerja sebagai peguamcara di London.

Dr.Looi adalah ahli MENSA (komuniti IQ tinggi yang terbesar dan tertua di dunia), yang mempunyai tahap IQ 180. Beliau merupakan individu dengan IQ kedua tertinggi di Malaysia, diatasi mendiang Chiang Ti Ming dengan IQ 181.

Selain mempunyai IQ tinggi dan mencipta V-Buster, Dr.Looi juga merupakan rakyat Malaysia pertama yang mereka bentuk pintu automatik untuk rumah di Malaysia.

Walaupun beliau merupakan arkitek bertauliah profesional, Dr.Looi juga merupakan pencipta, dan pakar dalam komputer (hardware dan software). Beliau menjadikan perekaciptaan dan pembinaan komputer serta mencipta gajet elektronik sebagai hobinya.

Minat paling mendalam beliau dalam bidang pengaturcaraan adalah menggodam teknik perlindungan yang digunakan untuk melindungi perisian. Dengan ini, beliau dapat menghasilkan sistem perlindungan perisian yang lebih efektif.

Beliau merupakan Ahli Bersekutu Institut Diraja Arkitek British, Fellow bagi Chartered Society of Designers (England), ahli Pertubuhan Arkitek Malaysia dan juga Fellow di North American Academy of Arts and Sciences.

(Who's who adalah sumber data biografi orang berpengaruh di dunia)

Nama Dr.Looi tersemat dalam Malaysian Book of Records kerana telah memenangi anugerah IT terbanyak.


6 Tanda-Tanda Anda Menghidapi Limfoma (Barah Kelenjar)

Limfoma adalah barah kelenjar limfa. Kelenjar limfa adalah struktur kecil yang befungsi untuk menapis bahan berbahaya dalam badan.

Ia mengandungi sel imunisasi yang membantu melawan jangkitan dengan menyerang dan menghancurkan kuman yang terkandung di dalam saliran limfa.

Tahukah anda 1 daripada 5 ataupun 20% rakyat Malaysia menghidapi limfoma sama ada mereka sedar mahupun tidak. Walaupun tiada rawatan bagi menyembuhkan barah ini, ia boleh dirawat melalui rawatan susulan.

Kelenjar limfa membantu melawan jangkitan. Bengkaknya kelenjar ini adalah tanda biasa limfoma. Ketulan atau bengkak tersebut tidak membuatkan anda berasa sakit.

Ketulan ini selalunya berlaku di kawasan sekitar leher, ketiak dan pangkal peha. Terma medikal yang digunakan untuk merujuk kepada ketulan ini adalah 'lymphadenopathy'. Lebih kurang setengah daripada mereka yang menghidapi barah ini dapat merasai kehadiran ketulan tersebut.

Walaubagaimanapun, kehadiran ketulan ini tidak bermaksud anda secara automatik menghidapi limfoma. Sekiranya ketulan tersebut tidak hilang dalam masa beberapa minggu, atau semakin membesar, teruslah berjumpa doktor.

Punca pesakit limfoma mudah berasa penat masih belum diketahui. Terdapat beberapa sebab di sebalik mudahnya berasa lesu. Limfoma boleh membuang sumber tenaga badan anda.

Kelesuan boleh berlaku atas banyak sebab kesihatan lain selain limfoma. Mudah berasa lesu tidak bermakna anda menghidapi limfoma.

Namun, sekiranya anda merasa lesu secara berterusan, teruslah berjumpa dengan doktor bagi mendapatkan nasihat kesihatan.

'Tanpa sebab' di sini membawa maksud kehilangan berat badan dalam masa yang singkat walaupun tiada niat ke arah itu.

Sekiranya anda menghidapi limfoma, kehilangan berat berlaku disebabkan sel kanser yang menggunakan sumber tenaga badan anda, dan badan anda pula memberi respon dengan bekerja keras untuk melawan sel ini.

Sekiranya anda kehilangan 5% daripada berat normal badan anda dalam sebulan, atau 10% dalam masa 6 bulan, dinasihatkan untuk berjumpa doktor dengan kadar segera.

Limfoma boleh menyebabkan anda berpeluh teruk di selalunya malam hari, menyebabkan anda lencun. Berpeluh lencun ini berlaku boleh berlaku kepada mana-mana jenis pesakit limfoma, dan turut boleh berlaku di siang hari.

Doktor tidak mengetahui mengapa berlakunya peluh seperti ini, namun antara sebab munasabah ia berlaku adalah respon badan terhadap suhu badan yang meningkat  lebih daripada tahap yang biasa.

Antara sebab lain peluh lencun termasuklah sebagai respon terhadap hormon yang tidak normal dan protein yang dihasilkan oleh sel limfoma.

Kegatalan yang teruk adalah simptom biasa pesakit limfoma Hodgkin. Satu pertiga pesakit limfoma Hodgkin mempunyai kegatalan sebagai simptom. Walaubagaimanapun, simptom ini jarang berlaku terhadapat pesakit limfoma non-Hodgkin.

Selalunya, pesakit akan berasa gatal di kawasan-kawasan seperti tangan dan kaki, atau bahagian bawah kaki, ataupun di seluruh anggota badan.

Seperti tanda-tanda lain, penyebab kegatalan yang serius ini masih belum diketahui. Antara sebab munasabah adalah disebabkan bahan kimia dalam badan yang dipanggil cytokines.

Bahan kimia ini mengganggu saraf di dalam kulit dan menyebabkan ia gatal. Cytokines dibebaskan oleh sistem imunisasi sebagai reaksi terhadap sel limfoma.

Demam adalah kenaikan suhu badan melebihi tahap yang normal. Limfoma mampu menyebabkan demam sederhana panas (melebihi 37.5°C).

Demam selalunya disebabkan oleh jangkitan, namun kadang kala ia boleh berlaku disebabkan sebab-sebab lain yang kurang lazim seperti limfoma.

Selalunya demam disebabkan limfoma tidak terlalu panas, dan ia datang dan pergi, dan turut digelar sebagai demam kelas rendah.

Antara sebab utama limfoma boleh menyebabkan demam adalah disebabkan pembebasan sejenih bahan kimia ke dalam darah yang menyebabkan suhu badan menaik.


Sejarah Jenama Jeep: Daripada Kenderaan Militari Kepada Kenderaan Komersil

Di Malaysia, kita mungkin jarang sekali melihat kereta jenama Jeep di atas lebuh raya. Hal ini mungkin disebabkan faktor harganya yang tinggi dan kesukaran membeli dan membuat servis berkala menyebabkan tidak ramai yang memilikinya.

Walaupun jenama ini kurang popular di Malaysia, jenama Jeep ini yang berasal dari Amerika Syarikat sebenarnya sangat popular di seluruh dunia. Tidak dinafikan rekabentuknya yang unik juga menarik minat orang ramai terutamanya peminat kereta pacuan 4 roda.

Pernahkah anda mengetahui sejarah penciptaan jenama Jeep ini? Kali ini Iluminasi ingin berkongsi sedikit sebanyak sejarah ringkas jenama ini serta beberapa fakta menarik mengenai jenama ini.

Ketika zaman Perang Dunia ke 2, kerajaan Amerika Syarikat sangat memerlukan sebuah jentera pengangkutan pacuan 4 roda untuk menggantikan jentera lama mereka yang semakin usang. Jentera baru itu sangat diperlukan bagi menyayingi kekuatan ketenteraan milik pihak Nazi. Jentera baru yang dihasilkan itu perlulah bersaiz kecil, mempunyai 3 tempat duduk dan jenis pacuan 4 roda.

Pada tahun 1940, Karl Probst, seorang jurutera telah memulakan rekabentuk kenderaan tersebut melalui syarikat miliknya yang diberi nama Bantam. Menariknya, rekabentuk kenderaan tersebut berjaya disiapkan dalam masa hanya 2 hari! Beliau kemudian telah menghantar kertas cadangan rekabentuk serta anggaran kos untuk menghasilkannya kepada pihak tentera Amerika Syarikat.

Walaupun rekabentuk tersebut diterima, syarikat Bantam tidak mempunyai kemampuan dan kepakaran untuk menghasilkan jentera tersebut dalam kuantiti yang banyak dalam masa yang singkat. Oleh itu, pihak Amerika Syarikat telah mendapatkan kerjasama syarikat Willys dan Ford untuk turut sama menghasilkan jentera tersebut.

Malah, rekabentuk gril pada bahagian hadapan jentera Jeep juga sebenarnya merupakan idea asal Ford. Model pertama Jeep yang dihasilkan diberi nama Willys MB. Ia secara rasminya dibangunkan untuk kegunaan tentera Amerika Syarikat pada tahun 1941.

Terdapat beberapa teori berkaitan asal-usul nama Jeep ini. Antara teori yang popular ialah sebutan "jeep" itu berasal daripada GP, singkatan untuk perkataan "Government Purposes" atau "General Purpose".

Selain itu, terdapat sebuah teori lain yang mengatakan nama Jeep ini diambil dari sebuah watak kartun Popeye yang bernama Eugene the Jeep yang popular pada ketika itu. Malah ada yang mengatakan pada awalnya perkataan Jeep itu bukanlah sebuah jenama, sebaliknya hanya sebuah perkataan yang merujuk kepada sebuah jentera pacuan 4 roda yang bersaiz kecil.

Kira-kira 2 tahun selepas dihasilkan, syarikat Willy-Overland selaku pemilik rekabentuk Jeep ini telah memfailkan hakcipta terhadap jenama Jeep ini.

Pasca peperangan, kereta Jeep ini telah dihasilkan untuk kegunaan komersil dan diberi nama CJ, singkatan kepada "Civilian Jeep". Dengan kelebihannya sebagai sebuah kenderaan pacuan 4 roda, ianya tetap mendapat permintaan terutamanya daripada pemilik dan pengusaha ladang.

Mungkin kerana rekabentuknya yang unik, maka banyak syarikat yang telah meniru rekabentuk asal Jeep. Toyota misalnya, pernah menggunakan perkataan "Jeep" untuk mempromosikan kenderaan keluaraannya sebelum diperintahkan mahkamah supaya menukarnya kepada jenama lain. Maka, terhasillah Land Cruiser, model kereta keluaran Toyota yang mengambil inspirasi daripada rekabentuk asal Jeep.

Selain Toyota, beberapa jenama lain seperti Mitsubishi dan Ford juga turut menghasilkan jentera yang diinspirasikan daripada rekabentuk Jeep.


7 Pemain Bola Sepak Yang Menguasai Lebih Dari 4 Bahasa (Bahagian 1)

Kebolehan berbahasa selain daripada bahasa ibunda adalah satu perkara yang sangat menakjubkan. Ia membolehkan kita berkomunikasi dengan individu yang mempunyai latarbelakang yang lain.

Dan bagi pemain bola antarabangsa pula, ia adalah satu kelebihan menguasai bahasa asing, membolehkan mereka lebih mudah memahami, jika berpindah ke kelab di negara lain.

iluminasi.com ingin berkongsi 7 pemain bola sepak antarabangsa yang menguasai lebih daripada 4 bahasa.

Pemain kelahiran Bosnia ini kini bermain untuk kelab AS Roma dan mampu menguasai 4 bahasa. Bahasa ibunda beliau adalah Bosnia, dan Edin menguasai bahasa Czech ketika bermain untuk kelab FK Telpice selama 2 tahun. Beliau kemudiannya berpindah ke Jerman bagi menyertai kelab VfL Wolfsburg dan menetap selama 4 tahun.

Pada tahun 2011, Edin berpindah ke kelab di Liga Perdana Inggeris menyertai kelab Manchester City sehingga 2016, apabila sekali lagi berpindah ke AS Roma. Namun Edin masih belum menguasai bahasa kelimanya iaitu bahasa Itali.

Pemain kelahiran Belgium ini kini mewakili kelab Liverpool sebagai penjaga gawang. Simon menghabiskan masa 6 tahun bersama kelab Belgium iaitu Sint-Truiden bagi karier remaja dan senior, sebelum berpindah ke Sunderland pada tahun 2010.

Setelah 3 musim bersama Sunderland, beliau berpindah ke Liverpool. Ketika ini Simon menguasai bahasa Inggeris bagi memudahkan pergaulan bersama rakan sepasukan. Bagi bahasa Perancis, Dutch dan Jerman pula, ia merupakan bahasa rasmi di Belgium.

Sepanjang karier seniornya, Arjen Robben pernah bermain untuk beberapa kelab handalan dunia. Bermula dengan FC Groningen, Arjen kemudiannya berpindah ke PSV Eindhoven bagi musim 2002 hingga 2004.

Beliau kemudiannya menghabiskan 3 musim di Chelsea FC, sebelum dibeli kelab gergasi Real Madrid. 2 musim di Sepanyol, Arjen akhirnya berpindah ke kelab yang paling menyerlah dalam kariernya iaitu Bayern Munich. Beliau bersara dari mewakili Belanda pada tahun 2017.

Boleh dikatakan sebagai lagenda bola sepak Brazil, Kaka merupakan salah seorang daripada 4 pemain Brazil yang pernah menerima Anugerah Ballon d'Or bersama Ronaldo, Ronaldinho dan Rivaldo.

Memulakan karier seniornya bersama Sao Paolo, Kaka kemudian berpindah ke AC Milan yang merupakan kelab paling berjaya dalam karier bola sepaknya. 6 musim di AC Milan, Kaka berjaya membantu kelab itu menjuarai Liga Juara-Juara Eropah menewaskan Liverpool dengan jaringan 2-1 pada tahun 2007.

Pemain yang menjadi idola ramai ini bukan sahaja dianugerahkan tali pinggang hitam dalam Taekwando, malah mampu bertutur dalam 5 bahasa. Pemain di bahagian serangan Manchester United ini juga dikatakan telah merasa segala kegemilangan yang mampu dikecapi oleh seorang pemain bola iaitu menjuarai 5 liga premier di negara berlainan.

Bermula dengan AFC Ajax menjuarai Liga Belanda (2001/2002 dan 2003/2004), Zlatan kemudiannya mengangkat trofi juara Serie A sebanyak 4 kali, iaitu 3 kali bersama Inter Milan dan sekali bersama AC Milan. Beliau bersama-sama kelab FC Barcelona menjuarai La Liga pada musim 2009/2010, dan kemudiannya menggondol kejuaraan sebanyak 4 tahun berturut-turut bersama PSG.

Lahir di Senegal, Patrice Evra dibesarkan di Perancis. Beliau pada mulanya bermain sebagai penyerang, namun lebih hebat di bahagian pertahanan. Bagi Patrice, kelab yang paling membuahkan hasil paling lumayan adalah ketika beraksi untuk kelab Manchester United.

Beliau menjulang pelbagai trofi kejuaraan termasuklah 5 kali bagi Liga Perdana Inggeris, 3 kali Piala Liga Inggeris dan 1 kali Liga Juara-Juara Eropah.

Pemain muda dan berbakat dari Croatia ini juga mampu bertutur dalam 5 bahasa. Baru berusia 23 tahun, namun beliau sudah beraksi di 2 kelab gergasi dunia iaitu Inter Milan dan Real Madrid.

Lahir di Austria, bapanya merupakan Bosnian Croat yang berpindah dari Bosnia dan Herzegovina, membolehkan beliau bertutur dalam bahasa Croatia.


Sejarah Awal Baitulmaqdis Dan Kepentingannya Kepada Islam, Yahudi & Kristian

Baitulmaqdis ataupun Jerusalem menurut Barat adalah sebuah kota/bandar yang terletak di tanah Palestin dan merupakan antara tempat paling suci di dunia menurut beberapa agama-agama monoteistik.

Baitulmaqdis merupakan kawasan yang mempunyai sejarah penting bagi 3 agama terbesar dunia iaitu Islam, Judaisma (Yahudi) dan Kristian.

Ahli penyelidik dan akademik percaya bahawa penempatan pertama di Baitulmaqdis bermula sejak Zaman Gangsa lagi, sekitar tahun 3500 B.C.

Nota: B.C. (Before Christ) adalah tahun sebelum kelahiran Nabi Isa A.S.. A.D. (Anno Domini) adalah tahun selepas kelahiran Nabi Isa A.S..

Pada tahun 1000 B.C., Nabi Daud yang merupakan seorang raja telah menawan Baitulmaqdis dan menjadikannya sebagai ibu negeri kerajaan Yahudi. Anak baginda, Nabi Sulaiman A.S. telah membina Kuil Pertama 40 tahun kemudian di kota ini.

Pada tahun 586 B.C., Baitulmaqdis telah ditawan oleh tentera Babylon, dan mereka menghancurkan Kuil Pertama dan menghalau kaum Yahudi daripada Baitulmaqdis.

50 tahun kemudian, Maharaja Cyrus dari Parsi membenarkan kaum Yahudi untuk pulang ke kota suci ini dan mereka membina semula kuil mereka. Kuil ini dikenali sebagai Kuil Kedua.

Alexander the Great kemudiannya merampas Baitulmaqdis daripada kerajaan Parsi pada tahun 332 B.C.. Dalam beberapa ratus tahun berikutnya, kota ini telah ditawan dan diperintah oleh beberapa kuasa-kuasa besar.

Nota: Terdapat banyak percanggahan pendapat tentang sama ada Alexander the Great adalah Dhul-Qarnayn (Zulqarnayn). Kisah Dhul-Qarnayn ada disebut di dalam Kitab Suci Al-Quran.

Antara kuasa-kuasa besar yang pernah menawan Baitulmaqdis termasuklah kerajaan Rom, Parsi, Arab, Fatimids, Seljuk Turki, Crusaders, Mesir, Mamelukes dan Islam.

Kerajaan Turki Uthmaniyah memerintah Baitulmaqdis dan sebahagian besar Timur Tengah dari tahun 1516 hingga 1917.

Selepas Perang Dunia Pertama, British mengambil alih Baitulmaqdis, yang merupakan sebahagian daripada Palestin. British mengawal kota tersebut dan kawasan sekelilingnya sehingga tahun 1948 sebelum kaum Yahudi menubuhkan negara haram Israel.

Sejak 1948, Baitulmaqdis terbahagi kepada 2 bahagian. Israel menguasai kawasan Barat Baitulmaqdis, manakala Jordan menguasai bahagian Timur. Selepas Perang 6 Hari pada 1967, Israel mengambil alih seluruh Baitulmaqdis.

Pada tahun 37 B.C., Maharaja Herod telah melakukan penstrukturan semula Kuil Kedua dan menambah dinding di sekilingnya. Pada tahun 70 A.D., tentera Rom telah menghancurkan Kuil Kedua.

Western Wall merupakan sisa purba daripada dinding Kuil Kedua. Ia digelar dinding ratapan kerana kaum Yahudi akan berdoa dan meratapi kehancuran kuil tersebut.

Setiap tahun, berjuta-juta kaum Yahudi dari seluruh dunia akan melawat dinding tersebut. Disebabkan tapak Temple Mount (tempat sebenar kuil asal) didiami kebanyakan umat Islam, Western Wall dianggap sebagai tempat suci untuk kaum Yahudi bersembahyang.

Pada tahun 691 A.D., the Dome of the Rock, sebuah tugu Islamik dengan dom emas telah dibina di tapak hancurnya Kuil Pertama.

Dom emas yang terletak di Temple Mount ini dibina oleh Khalifah Abd al-Malik. Ia merupakan satu-satunya bangunan Islamik yang tertua yang masih bertahan sehingga kini.

Ketika Perang Salib, umat Kristian mengubah monumen ini menjadi sebuah gereja. Pada tahun 1187, tentera Islam telah menawan semula Baitulmaqdis dan menjadikan ia semula kepada sebuah tugu.

Nota: Ramai terkeliru antara the Dome of the Rock dan Masjid Al-Aqsa. Masjid Al-Aqsa terletak di kawasan berdekatan namun mempunyai kubah berwarna perak kegelapan.

Temple Mount merupakan sebuah tapak yang terletak di kawasan bukit Baitulmaqdis meliputi tanah seluas 35 ekar. Western Wall, the Dome of the Rock dan Masjid Al-Aqsa terletak di sini.

Temple Mount merupakan mercu tanda bersejarah yang suci bagi agama Yahudi. Menurut kitab suci mereka, di sinilah dikatakan tempat Nabi Ibrahim hampir-hampir mengorbankan anak baginda Nabi Ishaq.

Di sini jugalah terletak Kuil Pertama dan Kuil Kedua tempat nabi-nabi mengajar.

Pada tahun 335 A.D., The Church of the Holy Sepulchre telah dibina di Baitulmaqdis. Di tempat inilah kebanyakan umat Kristian percaya Jesus (Nabi Isa A.S. menurut Islam) telah disalib sekitar tahun 30 A.D.. Mereka juga percaya di sini jugalah tempat Jesus akan dibangkitkan.

Selain itu, umat Kristian juga percaya betapa pentingnya Temple Mount kepada tahap keimanan mereka. Di tempat inilah disebut di dalam Old Testament tentang kisah nabi-nabi.

Bermula kurun pertama A.D., ramai umat Kristian dari Eropah telah melawat ke Baitulmaqdis bagi mengerjakan pilgrim (haji). Dari tahun 1099 hingga 1187, kota ini telah ditawan oleh tentera Salib.

Baitulmaqdis merupakan tempat suci ketiga selepas Mekah dan Madinah . Kota ini menempatkan Masjid Al-Aqsa, masjid kedua selepas Kaabah. Masjid ini merupakan kiblat pertama umat Islam, sebelum ianya berpindah ke Kaabah selepas turunnya wahyu.

Nabi Muhammad S.A.W. secara jelas menuntut umat Islam untuk melawat Masjid Al-Aqsa (Bukhari & Muslim). Pahala menunaikan solat di masjid ini digandakan 500 kali berbanding di lain-lain tempat. Nabi Muhammad S.A.W. pernah mengimamkan solat di Masjid Al-Aqsa.

Peristiwa Isra' Mi'raj berlaku di Baitulmaqdis pada tahun 27 Rejab 632 A.D.. Ketika peristiwa tersebut, Nabi Muhammad S.A.W. telah dibawa oleh Malaikat Jibril dari Mekah ke Baitulmaqdis.

Baginda kemudiannya dibawa menunggang Buraq dan naik ke langit dan syurga untuk menemui para Nabi dan Rasul sebelum baginda.

Ramai para nabi dan rasul telah wafat di Palestin, termasuklah Nabi Ibrahim A.S., Nabi Yaqub A.S., dan Nabi Ishaq.


Fakta Menarik Mengenai Pangkat Dato' / Datuk Yang Mungkin Anda Tak Pernah Tahu

Masyarakat Malaysia kini sangat pentingkan pangkat, sehingga terdapat segelintir daripada kita yang sanggup menggunakan jalan mudah untuk diiktiraf sebagai orang penting dalam masyarakat walaupun tiada sumbangan kepada masyarakat, negara mahupun menjadi pemimpin dalam apa-apa bidang.

Pangkat Datuk/Dato' di Malaysia ini adalah setaraf dengan pangkat kesatriaan yang dianugerahkan oleh Queen Elizabeth II di Britain. Namun dari segi standard pemegang-pemegang status ini adalah sangat berbeza sekali.

Di Malaysia, sebanyak lebih kurang 700 ke 1200 pangkat Datuk/Dato diberi setiap tahun, manakala kurang daripada 100 orang menerima status yang setaraf di Britain. Dari segi populasi, Malaysia mempunyai populasi sebanyak lebih kurang 31 juta orang, manakala Britain mempunyai populasi lebih kurang 65 juta orang.

Melihat kepada nombor-nombor ini, anda boleh bayangkan betapa mudahnya Malaysia memberikan pangkat ini kepada rakyatnya berbanding kerajaan Britain.

Dari segi pemegang pangkat di Britain, sudah tentulah mereka betul-betul mempunyai sumbangan yang penting kerana pemilihan yang sangat ketat. Di Malaysia? Anda sendiri boleh nilai akan kualiti pemilihan pemegang pangkat Dato' kita.

Walaupun begitu, tidak semua pemegang pangkat Datuk/Dato' yang membeli pangkat mereka. Ada ramai yang betul-betul berjasa, namun disebabkan nila setitik, habis rosak susu sebelanga.

Mengikut statistik, kebanyakan pangkat ini diberi oleh Pahang (105), diikuti Selangor (90), Melaka dan Perak (60), dan Pulau Pinang (59). Dato' yang paling susah untuk dapat adalah dari negeri Johor, iaitu sebanyak seorang sahaja.

Bayangkan, sekiranya secara purata sebuah negeri menganugerahkan 63 (dari statistik di atas) pangkat Dato' setiap tahun, dalam masa 5 tahun, akan ada 315 Dato'. Ini baru 1 negeri. Kalau 13 negeri, hampir 4100 orang Dato'. Belum termasuk yang daripada peringkat persekutuan lagi.

Bak kata Sultan Johor iaitu Sultan Ibrahim, andaikata anda lontar sebiji batu, batu tersebut akan mengenai seorang Dato', dan apabila batu itu melantun, ia akan mengenai Dato' lain.

Secara umumnya, terdapat 2 kategori anugerah, satu di peringkat persekutuan, dan satu lagi di peringkat negeri. Anugerah di peringkat persekutuan disampaikan oleh Yang di-Pertuan Agong. Pangkat-pangkat peringkat persekutuan adalah Tun, Tan Sri dan Datuk.

Tun adalah  pangkat tertinggi di peringkat persekutuan. Terdapat tidak lebih daripada 35 orang pemegang (yang masih hidup) pada satu-satu masa. Isteri kepada seorang Tun digelar Toh Puan.

Tan Sri adalah pangkat kedua tertinggi di peringkat persekutuan. Ada 2 jenis iaitu Panglima Mangku Negara (PMN) dan Panglima Setia Mahkota (PSM). Terdapat tidak lebih daripada 75 PMN dan 250 PSM dalam satu-satu masa. Isteri seorang Tan Sri digelar Puan Sri.

Datuk dikurniakan di peringkat persekutuan dan berbeza daripada Dato'. Terdapat 2 jenis iaitu Panglima Jasa Negara (PJN) dan Panglima Setia Diraja (PSD). Terdapat tidak lebih daripada 200 orang pemegang bagi setiap PJN dan PSD.  Isteri kepada seorang Datuk digelar Datin.

Di peringkat ini, penganugerahan disampaikan oleh sultan negeri. Di peringkat ini, tiada had yang diletakkan bagi pemberian pangkat Dato'. Terdapat 3 jenis Dato' iaitu Dato' Seri Utama, Dato' Seri/Dato' Paduka dan Dato'.

Dato' Seri Utama dikatakan adalah lebih tinggi daripada Tan Sri. Isteri kepada seorang Dato' Seri Utama digelar Datin Seri Utama. Isteri kepada seorang Dato' Seri/Dato' Paduka digelar Datin Seri.

Isteri kepada seorang Dato' digelar Datin kecuali di Terengganu, mereka digelar sebagai To' Puan. Jangan terkeliru antara To' Puan dan Toh Puan (Isteri kepada Tun).

Terdapat variasi dari segi ejaan pangkat ini bagi lain-lain negeri. Contohnya di Melaka dan Kedah, pangkat yang diberi adalah Datuk Wira. Di Sarawak, terdapat Datuk Amar dan Datuk Patinggi, manakala di Sabah terdapat Datuk Seri Panglima.

Sesetengah negeri seperti Melaka, Pulau Pinang, Sabah dan Sarawak tidak mempunyai sultan. Jadi, pangkat tersebut dianugerahkan oleh Gabenor yang dilantik oleh Agong.

Jadi, penerima dari negeri-negeri ini mendapat Datuk dan bukannya Dato' selari dengan peringkat persekutuan.

Selain melalui penganugerahan, terdapat juga pangkat Dato' yang diwarisi. Contohnya di Negeri Sembila, pangkat Dato' boleh diwarisi oleh sesetengah ketua keluarga melalui undang-undang adat.

Situasi yang sama juga benar bagi negeri Pahang. Contohnya keluarga Dato' Sri Najib Tun Razak adalah keturunan yang mewarisi pangkat Orang Kaya Indera Syahbandar. Ini bermaksud Najib, sekiranya segala pangkat beliau terbatal, Najib masih lagi bergelar Dato'.

Pada masa dahulu, anugerah terhormat ini selalunya diberi kepada senior-senior penjawat awam yang berpangkat tinggi, ahli politik (hanya kepada Menteri Kabinet), hakim (Mahkamah Tinggi dan ke atas) dan ahli perniagaan yang kaya raya.

Mengikut rekod tahun 1957, hanya 5 daripada 15 Menteri Kabinet adalah Datuk. Tan Siew Sin, Menteri Kewangan pada ketika itu hanya memegang status Keadilan Keamanan.

Malah Tunku Abdul Rahman sendiri tidak pernah dianugerahkan status pangkat penting walaupun sumbangan beliau kepada negara adalah tidak ternilai. 'Tengku' yang dibawa beliaupun kerana beliau berdarah diraja Kedah.

Berbanding dahulu, anugerah pangkat kini turut diperolehi melalui pelbagai cara. Antaranya termasuklah melalui sumbangan sukan. Contohnya seperti Datuk Nicol Ann David melalui squash, Dato' Lee Chong Wei dan Datuk Misbun Sidek melalui badminton.

Selain sukan, sumbangan dalam bidang lain turut dihargai. Contohnya Datuk Sheikh Muzaphar Shukor sebagai angkasawan pertama negara, Dato' Azhar Mansor sebagai pelayar solo pertama negara, dan Dato' Abdul Malik Mydin sebagai rakyat Malaysia pertama merentasi the English Channel.

Kini, semakin ramai mereka daripada bidang hiburan yang turut menerima anugerah ini. Sekiranya mereka memang mengharumkan nama Malaysia dan berjasa, mereka wajar dirai. Contohnya seperti Datuk Seri Siti Nurhaliza dan Tan Sri Michelle Yeoh.

Yang menjadi buah mulut rakyat Malaysia masa kini adalah sejauh manakah seseorang itu perlu berjasa untuk layak menerima pangkat Dato' atau Datuk ini?

Terdapat banyak kes di mana penerima pangkat tersebut adalah terlalu muda untuk mempunyai apa-apa sumbangan kepada masyarakat mahupun negara. Ada juga Dato' yang mempunyai latar belakang jenayah dan merupakan ahli kongsi gelap.

Kebanyakan daripada mereka kaya raya dan berkemungkinan membeli status tersebut. Adakah benar status Dato' kini dijadikan suatu perniagaan dan tidak lagi ekslusif?

Walaupun apapun status atau pangkat kita di dunia, hanya bekalan amalan soleh yang dibawa apabila kita meninggal kelak. Status, wang ringgit, rumah, kereta dan segala hal duniawi tidak boleh dibawa ke kubur. Darjat di sisi Allah adalah lebih penting.

Sedarlah setinggi manapun pangkat kita, mati kelak orang lain juga yang perlu kuburkan kita. Istilah kubur masing-masing tidak sah untuk diguna pakai. Hiduplah secara bersederhana. Banyak amalan ibadat. Sesungguhnya hidup itu hanya sementara.


10 Fakta Menarik Tentang 20th Century Fox World Genting Highlands

Taman tema 20th Century Fox World bakal dibuka di Genting Highlands tidak lama lagi. Pastinya ramai yang sudah tidak sabar untuk menunggu pembukaan taman tema yang ditunggu-tunggu seluruh dunia ini. Sejak diumumkan pada tahun 2013, pembinaannya seringkali tertangguh. Namun, ia dikatakan bakal siap sepenuhnya sekitar tahun 2018.

Ia sudah tentu cukup membanggakan apabila 20th Century Fox memilih Malaysia, sebagai negara Asia Tenggara untuk melabur bagi sebuah taman tema yang bertaraf antarabangsa. Berita ini menjadi tajuk utama berita di seluruh dunia. Bayangkan, jika ia sudah mula dibuka nanti, pasti jumlah pelancong luar negara di negara kita akan meningkat saban tahun.

Jumlah itu pernah dipertikaikan dan dianggap sebagai terlalu besar. Menurut sumber, kos pembinaan tersebut adalah suatu jumlah biasa untuk membina sebuah taman tema bertaraf antarabangsa.

Disebabkan kesuntukan masa, 20th Century Fox World Genting Highlands akan dibuka melalui beberapa fasa. Ia dijangka bermula pada awal tahun 2018. Ini bermakna taman tema ini akan dibuka sepenuhnya pada tahun 2018 atau 2019.

Ramalan 4 juta jumlah pengunjung setiap tahun sebelum ini adalah tidak begitu tepat. Sebaliknya, 2.3 juta orang telah dijangka untuk mengunjungi 20th Century Fox World Genting Highlands dalam tempoh 12 bulan pertama ia beroperasi. Namun, tahun berikutnya mungkin bakal menyaksikan peningkatan kepada 3 juta orang, disusuli 4 juta orang pada tahun 2019.

Menurut para penganalisis, tiket taman tema ini dianggarkan berharga sekitar RM150 setiap orang. Harga ini adalah lebih mahal sedikit berbanding harga tiket taman tema lain di Malaysia. Contohnya, harga tiket Sunway Lagoon ialah RM96, manakala Legoland pula RM83. Apa-apa pun, sama-samalah kita nantikan harga rasmi yang akan diumumkan nanti.

Taman tema yang pertama seumpamanya di dunia ini bakal menyediakan 25 tunggangan berdasarkan francais filem seperti Planet of the Apes, Rio, Alien vs.Predator, Ice Age, Life of Pi, Night at the Museum dan Titanic. Terdapat 3 jenis tunggangan iaitu "thrill rides", "water rides" dan "dark rides" untuk golongan kanak-kanak dan dewasa. Ini hanyalah sebahagian sahaja daripada tarikan utama.

Keluasan kawasan tanah yang digunakan untuk membina keseluruhan taman tema ini adalah 25 ekar. Bakal menggantikan Genting Outdoor Theme park, 20th Century Fox World Genting Highlands akan menjadi salah satu taman tema terbesar di Asia Tenggara.

20th Century Fox memilih Genting Highlands sebagai lokasi pertamanya untuk taman tema 20th Century Fox World disebabkan beberapa faktor. Resorts World (Genting) ialah salah sebuah pengendali resort terbesar di dunia. Di Genting Highlands sahaja, Resorts World menguruskan lebih 10,000 bilik hotel, 75 restoran, sebuah pusat membeli-belah tertutup dan resort golf. Dengan purata seramai 20 juta orang pengunjung setiap tahun, hanya beberapa tempat sahaja di dunia ini yang mampu mencapai jumlah pengunjung sebegitu rupa.

Buat masa ini, terdapat sejumlah 3 taman tema 20th Century Fox World yang masih dalam pembinaan. Malaysia akan menjadi negara pertama yang membukanya, disusuli negara Dubai dan Korea pada tahun 2018. Taman tema 20th Century Fox World di Dubai diumumkan pada November 2015, sementara di Korea pula diumumkan 7 bulan selepas Malaysia.

Walaupun masih belum disahkan, terdapat ura-ura mengatakan "Dream Parade" khas juga bakal diwujudkan di sini. Sama seperti di Disneyland, ia akan memaparkan barisan karakter, filem dan kartun mewakili 20th Century Fox World dalam bentuk animatronik. Ia mungkin akan terletak di sepanjang jalan utama taman tema ini.

Penafian: Artikel ini diambil dengan izin dari blog.malaysia-asia.my. Senarai di atas disusun oleh penulis asal berdasarkan pelbagai laporan berita dan artikel yang diterbitkan sepanjang tahun 2016. Terdapat maklumat atau fakta yang mungkin berubah dari semasa ke semasa. Untuk maklumat lebih lanjut, sila layari laman web rasmi Resorts World Genting.


Salvator Mundi : Lukisan Nabi Isa Berharga RM1.84 Billion Paling Mahal Di Dunia

Dalam artikel 7 Karya Lukisan Termahal Pernah Dijual Dalam Sejarah, lukisan karya Willem de Kooning dari Belanda mengungguli carta lukisan termahal di dunia yang pernah dijual, dengan harga RM1.28 billion.

Namun, rekod itu telah dipecahkan baru-baru ini berikutan penjualan lukisan yang diberi nama "Salvator Mundi" hasil karya pelukis agong Leonardo da Vinci. Hasil karya yang ditemui semula kurang sedekad lalu itu merupakan milik Dmitry Rybolovlev, seorang ahli perniagaan dari Rusia.

Ia dijual dengan harga RM1.837 billion (RM1.631 billion untuk lukisan, RM205.2 juta untuk yuran) melalui lelongan oleh Christie's di New York pada 15 November 2017 dan dibeli oleh Putera Bader bin Abdullah, Jabatan Kebudayaan & Pelancongan Abu Dhabi. Nilai itu dikatakan lebih daripada 3 kali ganda apa yang diramalkan oleh kebanyakan pakar, iaitu RM490 juta.

Salvator Mundi adalah perkataan dalam bahasa Latin yang bermaksud Penyelamat Dunia. Ia menggambarkan Jesus Christ atau Nabi Isa yang berpakaian zaman Renaissance, sedang memberi rahmat melalui tangan kanannya sambil memegang batu kristal di tangan kirinya, melambangkan peranannya sebagai penyelamat dunia dan tuhan kosmos.

Ia juga mewakili "sfera kristal" dari syurga seperti yang dilihat pada zaman Renaissance. Ia merupakan salah satu daripada 20 karya Leonardo yang diketahui umum, dan merupakan satu-satunya karya yang kekal sebagai hak milik peribadi.

Salvator Mundi dikatakan dilukis oleh Leonardo da Vinci untuk Louis XII (Raja Perancis dari 1498 hingga 1515) dan isterinya, Anne dari Brittany, sekitar tahun 1500 sejurus selepas penaklukan wilayah Milan dan mengambil alih Genoa pada Perang Itali Kedua. Ketika itu, Leonardo berpindah dari Milan ke Florence.

Lukisan ini berpindah milik beberapa kali dalam tempoh 500 tahun, dan juga pernah hilang daripada rekod. Dan pada tahun 2005, lukisan ini dijual dengan harga RM40,500 oleh sebuah konsortium dalam sebuah lelongan di New Orleans, Amerika Syarikat.

Ketika itu, lukisan ini kelihatan sangat teruk serta digambarkan sebagai gelap dan suram. Sebelum dipulihkan, ia dianggap sebagai salinan lukisan sebenar. Namun, konsortium tersebut juga percaya ada kemungkinan lukisan tersebut merupakan lukisan asli Leonardo da Vinci.

Dianne Dwyer Modestini menghabiskan beberapa tahun memulihkan lukisan ini di Universiti New York dan ia disahkan sebagai karya Leonardo. Lukisan terakhir yang disahkan hasil karya Leonardo adalah Benois Madonna, dijumpai pada tahun 1909.

Pada tahun 2013, Yves Bouvier dari Switzerland telah membeli lukisan ini dengan harga RM306 juta dan kemudiannya dijual kepada Dmitry Rybolovlev dengan harga RM520 juta. Ia kemudiannya dipamerkan di San Francisco, London, New York dan Hong Kong pada tahun 2017 sebelum dijual pada November 2017.

Wall Street Journal melaporkan pembeli sebenar Salvator Mundi adalah Tengku Mahkota Arab Saudi, Putera Mohammed bin Salman, yang berwakilkan Putera Bader. Lukisan Salvator Mundi ini bakal dipamerkan kepada orang awam di muzium The Louvre Abu Dhabi, Emiriah Arab Bersatu.


Sekolah Harian Biasa VS Sekolah Asrama Penuh : Mana Lebih Bagus?

Keputusan Ujian Pernilaian Sekolah Rendah (UPSR) dan Pentaksiran Tingkatan Tiga (PT3) baru sahaja diumumkan baru-baru ini.

Ada yang kelihatan gembira memegang keputusan yang sangat cemerlang, dan juga ada yang berduka kerana gred yang diperolehi tidak seperti yang diharapkan.

Keputusan UPSR dan PT3 bukanlah penentu segalanya, dan apa yang lebih penting daripada keputusan itu sendiri adalah bagaimana untuk meneruskan persekolahan pada musim yang akan datang.

Dan ramai di kalangan ibu bapa ingin menempatkan anak-anak mereka ke sekolah berasrama penuh (SBP) berbanding sekolah harian biasa (SHB).

Menurut Datuk Dr. Amin Senin, Ketua Pengarah Pelajaran, aspek yang dititikberatkan dalam pemilihan calon untuk masuk ke SBP kini diperbaharui, iaitu berdasarkan tahap pengetahuan am, kecerdasan emosi (EQ), kecerdasan intelektuak (IQ), aspek kerohanian dan juga kemahiran sosial.

Malah, calon yang mendapat keputusan 2A 3B pun masih berpeluang untuk menyambungkan persekolahan di SBP. Namun, persoalan yang lebih penting adalah, benarkah SBP itu lebih baik daripada sekolah harian?

iluminasi.com ingin berkongsi perbandingan kelebihan di antara sekolah harian dan sekolah berasrama penuh.

p/s : perbandingan ini dibuat secara kolektif dan mungkin berbeza mengikut pengalaman sendiri.

Ini adalah kelebihan utama sekolah berasrama. Biasanya di usia remaja, tersangatlah kurang untuk mereka berdikari kerana segalanya dilakukan oleh ibu bapa. Tetapi di asrama, pelajar harus menguruskan urusan diri bermula bangun pagi sehinggalah melelapkan mata tanpa bantuan sesiapa.

Bermula dengan bangun pagi, mengemas katil, siapkan diri ke kelas, sehinggalah kepada basuh baju sendiri. Jika di rumah ibu bapa masih harus menguruskan pelajar, tapi di asrama ia harus dilakukan sendiri.

Perkara ini yang membentuk seseorang itu menjadi insan yang berdikari. Aktiviti gotong-royong juga diadakan seminggu sekali bagi melatih sikap kebersihan pelajar.

Dengan terbentuknya sifat berdikari ini, ia memudahkan pelajar untuk melangkah masuk ke alam universiti kerana sudah sebati dalam diri. Bagi mereka yang kurang berdikari, terdapat kesukaran kerana baru mula belajar hidup sendiri berjauhan dengan keluarga.

Di asrama, jadual harian adalah hampir sama, dari bangun pagi hingga tidur, pelajar harus mengikut segala peraturan sekolah. Jadi, masa seharian pelajar digunakan dengan lebih bermanfaat.

Sebagai contoh, sekolah berasrama penuh mempunyai kelas "prep" pada waktu petang dan malam yang mana harus dipenuhi para pelajar dengan menelaah pelajaran. Memang ada yang menggunakan masa ini untuk tidur, namun sedikit sebanyak ia melatih mereka supaya menggunakan masa dengan lebih hemat.

Jika di rumah, pelajar lebih bebas untuk melakukan apa sahaja Namun, di asrama, warden ditugaskan bagi sentiasa memantau aktiviti dan tingkahlaku pelajar. Contoh lain adalah bilik tidur haruslah sentaisa kemas dan bersih dengan cadar ditegangkan.

Waktu tidur iaitu lights off pula, pelajar harus memadam lampu mengikut waktu ditentukan asrama.

Pengisian rohani juga lebih di asrama, kerana bagi hampir kesemua SBP dan MRSM, solat berjemaah diwajibkan biasanya bagi waktu subuh, maghrib dan isyak. Kuliah agama juga sering diadakan bagi membentuk sahsiah diri. Bagi setiap aktiviti, pelajar harus mengenakan pakaian yang ditetapkan.

Pelajar juga tiada alasan untuk tidak hadir ke kelas, dan tiada tempat untuk dituju sekiranya ingin ponteng sekolah.

Di asrama, pelajar akan disediakan makanan sekurang-kurangnya 5 kali. Ia termasuklah sarapan, minum pagi, makan tengahari, minum petang, makan malam dan juga supper.

Umum mengetahui ketika di usia remaja ini lah mereka memerlukan makanan dan zat secukupnya, dan dengan hidup di asrama, pemakanan mereka telah tersedia dan lebih tersusun. Ia juga mengurangkan beban ibu bapa untuk memasak.

Memang diakui masalah sosial di kalangan remaja ada di mana-mana sama ada sekolah harian atau sekolah asrama. Namun, di sekolah asrama ia lebih kurang berbanding sekolah harian.

Pelajar tidak boleh sesuka hati dalam melakukan perkara buruk, kerana sentiasa berada dalam kawasan asrama. Mengambil kira dua masalah sosial terbesar di kalangan remaja iaitu berduaan lain jantina dan masalah rempit.

Berdua-duaan di antara pelajar lelaki dan perempuan hanya dianggap sebagai satu masalah di sekolah asrama. Jika ditangkap berduaan di asrama, akan dikenakan hukuman memalukan atau tindakan tatatertib.

Pelajar sekolah harian bebas untuk berdating tanpa batas, kerana bebas bergaul di luar waktu sekolah dan sudah menjadi perkara biasa. Tiada siapa yang akan menegur jika pelajar lain jantina berduaan di khalayak ramai.

Jika di rumah pelajar boleh keluar malam melepak bersama rakan, ia sangat jarang berlaku di sekolah asrama. Masalah rempit pula kurang berlaku di kalangan pelajar asrama.

Hubungan di antara pelajar SBP adalah lebih rapat memandangkan hampir keseluruhan hidup di asrama dihabiskan bersama-sama serta mengenali keseluruhan tingkatan, berbanding SHB yang rata-rata mengenali rakan sekelas sahaja.

Seperi masalah sosial, prestasi akademik juga tidak tertakluk kepada mana-mana sekolah. Namun jika dilihat kepada statistik, sebagai contoh keputusan SPM 2016, kesemua

10 sekolah terbaik di Malaysia digondol oleh sekolah berasrama penuh dan MRSM, manakala peratusan gagal adalah lebih rendah, berbanding sekolah harian biasa. Di sini kita boleh melihat prestasi akademik pelajar dari segi kolektif memihak kepada sekolah berasrama penuh.

Dengan wujudnya kelas prep terutamanya, ia mengajar dan "memaksa" pelajar untuk mengulangkaji, yang mana akan menjadi tabiat. Namun, terdapat ramai juga pelajar sekolah harian yang mendapat keputusan memberangsangkan.

Selain itu, pelajar mempunyai kelebihan lain seperti mempelajari bahasa asing yang rata-rata ditawarkan di SBP seperi bahasa Arab, Perancis, Jerman, Jepun dan lain-lain, sebaliknya hanya bahasa Arab ditawarkan di sekolah harian.

Tinggal di asrama, sudah tentu akan dapat berjimat dari segi wang ringgit dan masa. Pelajar tinggal di asrama yang hanya mengambil masa 5 atau 10 minit berjalan kaki untuk ke kelas. Ibu bapa tidak perlu menghantar, atau membelanjakan wang bagi menghantar anak ke sekolah. Selain itu, ia menjimatkan masa ibu bapa.

Yuran makanan adalah tetap dan juga murah di asrama, jadi 5 atau 6 makanan yang disediakan oleh pihak asrama biasanya lebih jimat berbanding di masak di rumah. Ibu bapa juga tidak perlu membelanjakan wang menghantar anak ke tuisyen kerana kelas tambahan disediakan di sekolah asrama.

Perbezaan utama bersekolah di SHB dan SBP adalah masa bersama keluarga. Tidak seperti di asrama, pelajar yang tinggal di rumah mempunyai lebih banyak masa berkualiti dengan keluarga.

Waktu remaja adalah waktu yang paling diberikan perhatian oleh ibu bapa kerana ketika inilah anak-anak mempelajari setiap perkara. Berada di rumah bermakna lebih banyak bimbingan dan masa bersama ibu bapa, seperti makan bersama, solat berjemaah dan meluangkan masa bersama adik beradik yang lain.

Kurangnya masa di rumah meningkatkan kebarangkalian jurang antara ibu bapa dan pelajar, serta di antara adik-beradik yang lain. Perkara ini akan berlanjutan sehingga dewasa.

Tidak tertakluk kepada jadual asrama, pelajar sekolah harian boleh menghadiri majlis yang dilakukan di luar waktu sekolah, seperi kenduri kendara serta melawat sanak saudara.

Dan paling penting, apabila menjelang perayaan, pelajar SHB tidak runsing memikirkan baki cuti yang ada untuk pulang ke asrama, yang biasanya menjadi masalah kepada pelajar SBP.

Dengan berada di rumah, tiada masalah homesick berlaku oleh pelajar, yang mana mampu menjejaskan prestasi pembelajaran pelajar.

Ya, masalah buli di SHB juga wujud, namun tidak seperti di SBP. Apabila sebut perkataan asrama, apa yang sinonim dengannya adalah buli. Terlalu banyak kes-kes buli melibatkan pelajar SBP.

Dan disebabkan tiada tempat untuk meluahkan perasaan serta wujud rasa "berdikari" yang melampau, pelajar lebih memendam apa yang berlaku daripada meluahkannya.

Malah, mereka berasa takut kerana diugut pelajar lain, dan disebabkan ini, berlakunya kes buli yang menyebabkan kecederaan teruk dan membawa maut, yang berlaku di sekolah berasrama penuh. Jika tinggal di rumah, pelajar mempunyai anggota keluarga yang lebih rapat, untuk meluahkan sebarang masalah yang dihadapi di sekolah.

Tinggal di rumah, sememangnya lebih selesa berbanding di asrama. Pelajar tidak perlu berkongsi pelbagai perkara seperti beratur menunggu giliran bilik mandi, tandas dan macam-macam lagi.

Selain itu, jika pelajar SHB tidak sihat, mereka boleh berehat di rumah dan dijaga oleh ibu bapa, berbanding pelajar SBP yang hanya tinggal di bilik sakit.

Pelajar SHB juga boleh menikmati makanan yang lebih sedap dimasak di rumah, berbanding makanan yang disediakan tanpa pilihan di asrama.

Aktiviti-aktiviti lain juga tidak terhad seperti menonton televisyen dan keluar bersama rakan, yang mana menjadi sebahagian daripada hidup remaja. Ia boleh mengurangkan tekanan terhadap pelajaran.

Walaupun kelas tambahan di asrama adalah percuma, namun tak semua pelajar yang boleh mengikuti dengan baik. Setiap pelajar mempunyai kebolehan tersendiri, dan bagi pelajar SHB, mereka boleh memilih untuk menghadiri kelas tuisyen mengikut kesesuaian mereka bagi membolehkan penyerapan pembelajaran dengan lebih efektif.

Walaupun ia menelan kos, namun ilmu itu sendiri lebih penting berbanding wang ringgit.

Bagi pelajar yang ingin mengambil subjek-subjek tertentu, adalah lebih baik untuk mengikuti persekolahan SHB terutamanya dalam aliran sastera dan seni, yang mana tidak ditawarkan di SBP. Selain itu, pelajar juga tidak mempunyai pilihan dari segi subjek kerana ditentukan oleh pihak SBP.

Dan jika ibu bapa menginginkan anak-anak mereka mempunyai kemahiran tertentu seperti bermain alat muzik dan sebagainya, sudah tentulah memberikan kelebihan kepada pelajar SHB untuk menghadiri kelas kemahiran tersebut, berbanding pelajar SBP.

Walaupun terdapat kelebihan oleh kedua-dua jenis sekolah ini, namun segalanya terletak atas diri pelajar dan cara ibu bapa membesarkan anak-anak itu sendiri. Jenis sekolah tidak 100% memberikan impak, namun ia mampu membantu dari banyak segi.

Dan bagi kejayaan pula, ia adalah sangat subjektif. Berjaya dalam bidang pelajaran tidak bermaksud seseorang itu berjaya dalam hidup, dan juga sebaliknya. Konklusinya, kedua-dua jenis sekolah ini mempunyai kebaikan dan keburukan, dan ia terletak di bahu ibu bapa dalam menentukan jenis sekolah yang mana satu terbaik untuk anak-anak mereka.


Malaysia 100% Tanpa Tunai Pada Tahun 2050 - Bersediakah Kita?

Semenjak beberapa bulan ini, khasnya selepas penggunaan kad debit mula diperluaskan - saya dapati saya jarang menyimpan duit tunai dalam dompet. Kadangkala berdepan masalah juga apabila kita perlu membayar secara tunai. Malu juga bila nak bayar tak perasan tak cukup duit hanya kerana semakin jarang ke ATM mengeluarkan wang tunai.

Duduk di kawasan bandar lebih mudah untuk jadi warga tanpa tunai, seperti yang diharapkan akan berlaku. Dengan sasaran Malaysia akan menjadi negara 'cashless' menjelang tahun 2050, ini bermaksud kita ada lagi 31 tahun untuk menukar sistem wang yang kita guna pakai sekarang kepada sistem kad.

Selain daripada penambahbaikan pada sistem kad debit baru berlaku besar-besaran pada tahun 2016, Bank Negara Malaysia baru saja mengumumkan bermula 1 Julai 2018, semua transaksi perbankan yang selama ini mengenakan caj 50 sen untuk transaksi segera akan dimansuhkan, bagi menggalakkan lebih ramai orang mula beralih kepada sistem 'cashless' ini.

Perpindahan wang secara digital kini sudah semakin berkembang dengan peningkatan jumlah transaksi 66 juta pada tahun 2011 telah melonjak ke 329 juta transaksi pada 2017, yang belum berakhir.

Lonjakan penggunaan ekonomi digital yang pada mulanya dimulakan hanya oleh beberapa syarikat kini semakin berkembang dengan wujudnya banyak 'gedung-gedung' beli belah maya yang memberikan kemudahan pada kita memilih produk yang kita inginkan, melakukan pembayaran dan seterusnya menunggu produk dihantar ke rumah.

Di situlah isu berkenaan pembelian secara digital ini muncul - ada peluang 50-50 kita dapat atau tidak dapat produk yang kita beli. Ada peluang 50-50 kita tidak berpuas hati dengan produk yang kita dapat. Kemungkinan-kemungkinan ini harapnya dapat diperhalusi sepanjang tempoh perancangan panjang kita dalam menjadikan Malaysia sebuah negara tanpa wang tunai, kerana pembelian maya merupakan salah satu faktor penting penggerak ekonomi maya.

Harap janganlah selambat pengenalan sistem pin pada kad kredit yang sepatutnya telah diperkenalkan lebih awal bagi, membantu kes-kes kehilangan atau kecurian kad yang baru saja dilaksanakan secara menyeluruh dalam dua tahun ini. Kami berharap agar segala isu dan permasalahan dijangka dapat diatasi lebih awal agar sebelum kita benar-benar menjadi masyarakat tanpa tunai.

Cabaran paling besar dalam mengubah haluan negara kita menjadi sebuah negara tanpa tunai adalah penerimaan masyarakat terhadapnya. Pasti ramai yang lebih yakin wujudnya sesuatu yang fizikal, yang boleh kita pegang sebagai wang kita. Bukan semua golongan akan menerima perubahan ini, khasnya generasi yang lebih tua berikutan kesukaran mereka mempelajari tentang sistem baru yang berlainan dengan apa yang telah tersedia pakai ketika ini.

Penulis berpendapat, kita seharusnya juga melihat keburukan dan masalah yang bakal timbul akibat daripada perubahan besar ini. Walaupun kebaikannya tidak dinafikan besar iaitu sekuriti dan keselesaan, keburukannya juga bakal menjejaskan kehidupan seseorang andainya sistem tersebut mengalami eksploitasi.

Selain daripada ancaman kepada penggodam yang pasti cuba mencari lubang-lubang pada sistem sekuriti, masalah utama yang perlu diawasi adalah kebolehpakaian. Menurut kajian di UK, akan tetap berlaku 1% ralat pada sistem biometrik yang digunakan dengan menggunakan cap jari dan ini akan menyebabkan 10 orang daripada 1000 orang gagal mengakses sistem bayaran mereka.

Kegagalan pada rangkaian, sambungan, masalah perkakasan dan mungkin juga isu pada pengawal seliaan peranti mampu menjadi punca kenapa masih ramai orang yang enggan mahu beralih kepada sistem transaksi tanpa tunai. Kebergantungan sistem ekonomi digital ini sangat bergantung dengan sistem-sistem lain seperti kestabilan elektrik, sambungan telefon dan internet sebagai penyokongnya.Bagaimana andainya salah satu daripada sistem penyokong tersebut mengalami gangguan?

Pada pandangan saya, isu yang paling penting perlu dibasmi sebelum kita memulakan langkah ke arah negara tanpa tunai, adalah dengan memastikan pihak-pihak yang menjual data-data peribadi orang ramai kepada pengiklan, dihentikan terlebih dahulu. Jika data peribadi kita ketika ini mampu dijual kepada pihak-pihak tertentu untuk tujuan pengiklanan, seperti mana kita kerap mendapat panggilan, mesej dan SMS dari pihak yang tidak sepatutnya tahu maklumat kita - bagaimana orang ramai mahu mempercayai satu sistem yang memerlukan keyakinan 100% diletakkan pada sistem perbankan negara kita.

Risiko yang sangat besar perlu ditanggung andainya sistem biometrik yang digunakan berjaya dimiliki pihak tertentu yang tidak bertanggungjawab.

Saya bukanlah pesimis atau optimis dalam hal-hal Malaysia menuju 'cashless society' namun untuk menjadi sepenuhnya cashless, pasti boleh berlaku situasi yang bakal menjadi mimpi ngeri pada kita semua kemudian hari, andainya langkah-langkah yang dilakukan hanya separuh masak.

Pendidikan pada masyarakat amatlah perlu, memandangkan masih ada individu di negara kita yang dilihat berpendidikan tetapi kurang jelas dengan apa matlamat 'cashless', sehingga ada yang merasakan Malaysia yang 'cashless' adalah Malaysia yang tidak ada duit akibat bankrap. Sekurang-kurangnya, kita ada 30 tahun untuk memperbetulkan persepsi masyarakat kita.


5 Terapi Rawatan Dahsyat Yang Pernah Dikenakan Terhadap Golongan LGBT

Sejak dua menjak ini makin banyak gerakan untuk menghalalkan hubungan sejenis atau homoseksual. Malah gerakan ini bukan sahaja berlaku di luar negara, malah di negara kita sendiri.

Amat menyedihkan apabila orang Islam sendiri menyokong gerakan ini, yang kononnya mempunyai misi menegakkan hak sivil manusia.

Ia menimbulkan kebimbangan yang teramat dahsyat di kalangan masyarakat. Walaupun ada negara yang membenarkan perkara ini berlaku, namun masih banyak yang menolak perbuatan terkutuk ini.

iluminasi.com ingin berkongsi 5 cara terapi penyembuhan yang sangat kejam dilakukan terhadap golongan homoseksual.

Mungkin cara ini, iaitu fasiliti psikiatri untuk merawat masalah homoseksual dianggap sebagai satu cara lama. Namun, ia masih wujud sehingga kini. Seorang jurugambar, Paola Paredes dibenarkan masuk ke dalam sebuah klinik ini pada tahun 2017, yang terletak di Ecuador.

Paola melihat dengan mata sendiri bagaimana pesakit-pesakit mengalami situasi buruk di termasuklah rawatan yang begitu sadis menggunakan dadah.

Pusat rawatan ini dikatakan mengambil kesempatan ke atas lesen pusat pemulihan dadah yang diperoleh. Pelbagai jenis dadah diberikan kepada pesakit homoseksual, hampir berdekad lamanya.

Dadah tersebut akan membuatkan pesakit mengaitkan perasaan seronok dirasai oleh golongan homoseksual dengan kesakitan yang amat sangat.

Dan dengan kesakitan dan seksaan yang dirasai, ia mungkin membuatkan perasaan nafsu terhadap golongan sejenis akan hilang.

Waktu yang dianggap sebagai tempoh terburuk bagi komuniti homoseksual kemungkinan adalah pada tahun 1940-an ketika berlakunya Perang Dunia Kedua. Mereka yang didapati terlibat dengan masalah ini akan dizalimi dengan teruk, itu pun kalau belum mati dibunuh.

Pesakit akan dihantar oleh pihak keluarga ke pusat psikiatri jika didapati bermasalah, dan masalah homoseksual dianggap sebagai masalah mental.

Ia secara tak langsung membuatkan pesakit tak ada pilihan, dan tak mampu membuat keputusan sendiri. Pusat-pusat psikiatri ini berjanji kepada ahli keluarga bahawa mereka akan memulihkan masalah seksual pesakit.

Dan antara cara yang paling kejam boleh difikirkan adalah dengan mengasi (buang testis) pesakit. Walaupun ia tidak kerap berlaku (kebanyakan oleh Nazi Jerman) namun ia pernah dijalankan.

Mereka yang dikurung dalam kem tahanan bersetuju untuk dikasi bagi mengurangkan tempoh tahanan.

Pengkasian bukan sahaja dilakukan secara fikizal, tetapi juga secara kimia. Pengkasian kimia dilakukan bagi mengurangkan nafsu dan aktiviti seks. Campuran dadah anaphrodisiak diberikan kepada pesakit, dan digunakan sehingga kini.

Di negara-negaraa tertentu, hukuman penjara bagi perogol dan pedofil akan dikurangkan jika bersetuju untuk dikasi secara kimia.

Malah, terdapat kes di mana golongan homoseksual yang tidak mahu mempunyai nafsu yang mereka punyai, memohon agar dikasi secara kimia,

Lobotomi adalah pembedahan dimana secebis tisu otak dipotong. Pembedahan seperti ini ini dilakukan untuk mengurangkan masalah mental yang dialami oleh pesakit.

Walaupun rawatan ngeri ini tidak lagi dilakukan kini, namun ia pernah digunapakai di Amerika Syarikat sehingga tahun 1981.

Tempurung kepala pesakit ditebuk dan kemudiannya menggunakan leukotome untuk mengeluarkan selaput putih pada otak.

Homoseksual tidak lagi digelar sebagai masalah mental, namun golongan ini masih berasakan bahawa mereka mengalami masalah mental kerana label yang diberikan kepada mereka sukar untuk dibuang.

Ia membuatkan mereka mencari bantuan bagi penyakit ini. Terdapat satu rawatan yang dijalankan oleh doktor, dengan menggunakan peranti yang dikenali sebagai "visual keyed shocker".

Apabila gambar yang terpapar menaikkan nafsu golongan LGBT ini, pesakit akan mengalami renjatan elektrik. Gabungan visual dan renjatan ini adalah sejenis terapi bagi memulihkan masalah ini.

Prinsip asas psikologi rawatan ini adalah sama dengan kaedah 1, di mana otak akan mengaitkan visual atau paparan yang menaikkan nafsu pesakit, dengan kesakitan akibat renjatan. Jadi, pesakit tak lagi berasakan apa yang dilihat sebagai sesuatu yang menyeronokkan.

Lebih buruk, bukan bahagian badan seperti tangan atau kaki yang menerima renjatan mengerikan ini, namun ia dipasangkn pada kemaluan pesakit. Ia digunakan secara meluas sebagai terapi serta digunakan di rumah.